टटका खबर, शनिचर, 30 दिसम्बर 2017 – टटका खबर\nभारत का नाराजगी जाहिर कइला का बाद फिलस्‍तीन पाकिस्तान में अपना राजदूत वालिद अबू अली के ओहिजा से वापिस बोला लिहलसि आ खेद जतवले बा कि अनजाने में राजदूत ई गलती क दीहलन.\nलखनऊ के सआदतगंज इलाका के यासीनगंज में एगो मदरसा में बन्न क के राखल 52 गो नाबालिग लइकियन के पुलिस छोड़ा लिहलसि आ ओह मदरसा के संचालक मोहम्मद तयाब ज़िया के गिरफ्तार क लिहलसि. लइकियन के कहना बा कि ओहना का साथे गलत काम कइल जात रहुवे आ मना कइला प मारल पीटल जात रहुवे.\nगोण्डा के तरबगंज इलाका में कउड़ा तापत परिवार प माटी के देवाल भस गइल आ एगो लइका आ एगो औरत के ओहिते मौत हो गइल. एगो अउर मेहरारु घवाहिल हो गइल बाड़ी.\nगुजरात का सूरत से आइल एगो व्यापारी अपना करजा से परेशान होके गोरखपुर के कैन्ट इलाका के एगो होटव में जहर खा के जान दे दीहलसि.\nमिर्जापुर के जाफरखानी प्राथमिक विद्यालय के ओह मास्टर के निलंबित क दीहल गइल बा जवना प कुछ छात्र आरोपलगवले रहलें कि ऊ वंदेमातरम आ भारत माता के जय बोलला प पिटाई करत रहुवे.\nबिहार आ यूपी में जाड़ा आ कुहासा के कहर शुको का दिने जारी रहल आ एहमें अबहीं कुछ दिन ले राहत मिले के उमेद नइखे लउकत. घन कुहासा का चलते शनिचर का दिने पटना हवाई अड़्डा से सात गो हवाई जहाजन के उड़ान रद क दीहल गइल आ आठ गो रास्ता बदल दीहल गइल. रेलो गाड़ियन के रद्द करे आ देरी से चलला के दौर बदस्तूर जारी बा.\nविवादित फिलिम पद्मावती के प्रमाणित करे का मामला में सेंसर बोर्ड के कहना बा कि निर्माता अगर चाहसु त फिलिम के नाम बदलि के एकरा के देखा सकेलें. कुछ सीन काटलो गइल बा आ सर्टिफिकेटो यूए दरजा के मिली. फिलिम का शुरुआत में देखावे के पड़ी कि फिलिम कल्पना के कहानी प बनल बा.बोर्ड के एह फैसला से करणी सेना आ मेवाड़ राजपरिवार आपन नाराजगी जतवले बा.\nगोपालगंज के कुचायकोट इलाका में पंजाब नेशनल बैंक के सासामुसा शाखा प डकैती डाल के दिनदहाड़े पौने लौ लाख रुपिया लूट ले गइले सँ डकैत. बतावल जात बा कि आठ गो डकैत तीन गो मोटरसाइकिल से आइल रहलें आ लूट के आराम से निकल भगलें.\nसोनपुर थोनो के भरपुरा मे एगो नवही दुकानदार के जान ले लीहले सँ पहिले से घात लगा के बइठल बदमाश. गोला बाजार प आपन हार्डवेयर के दुकान बंद क के लवटत घरी भइल हमला. नवही के जान ओहिजे चल गइल.\nकउरा का आगि से भइल अगलगी में रिविलगंज का जानटोला में गरीबन के चार गो झोपड़ी आ सामान जर के राख हो गइल. एह अगलगी में दू गो बचवा बचिया झँउस के मर गइलें.\nसीतलपुर परसा रोड प भइल सड़क हादसा में बभनगाँवा के एगो अधेड़ के मौत हो गइल. उनुका बाइक के एगो बोलेरो वाला धक्का मार के भाग गइल. बाइक चलावत उनुकर पोता घवाहिल हो के बाँच गइल बा.\nछपरा जिला के कानून व्यवस्था ठीक ना रख सकला का चलते चार गो थानेदारन के तबादला क दिहल गइल बा. टाउन थाना, एकमा थाना, सोनपुर थाना आ नगरा थाना के प्रभारी एहमें शामिल बाड़ें.\nबलिया नगरपालिका के बइठक में बाहरी आदमी का मौजूदगी पर कुछ सभायद विरोध कइलें त बवाल हो गइल. एही बीचे कुछ सभासद तोड़फोड़ मचा दिहलें. नगरपालिका बोर्ड के ई दुसरकी बइठक रहुवे.\nहजारन स्टेज शो, सैकड़न कैसेट, दर्जनो टीवी शो कइले भोजपुरी गायक आ गड़हा विकास मंच के सांस्कृतिक प्रकोष्ठ के महासचिव रविन्द्र कुमार राजू के शनिचर सबेरे बनारस का अस्पताल में मौत हो गइल. राजू के लीवर खराब हो गइल रहुवे. अंतिम संल्कार भरौली के गंगा घाट प भइल जहाँ सैकड़ों लोग आपन श्रद्धांजली देबे जुटलें.\nलोककवि रामदेव गोंड़ का पहिलका बरखी प उनुका गाँव मिश्र के मठिया प सांस्कृतिक कार्यक्र करावल गइल जवना में जाला भर से आइल कलाकार गोंड़ऊ नाच प्रतियोगिता में शामिल भइलें.\nछुट्टी प गाँवे आइल सिपाही आजमगढ़ इलाका के दमदिअवना गाँव के संतोष यादव के लाश रहर का खेत में फेंकल मिलल. सबेरे खेते गइल संतोष के धारदार हथियार से हत्या क के लाश फेंक गइल रहलें सँ हत्यारा.\nबनारस के चेतगंज राज्यकर विभाग में फोर्थ ग्रेड के कर्मचारी रमेश चन्द्र वर्मा पता ना कवना कारण अपना रिटायरमेंट से एक दिन पहिले फाँसी लगा के जान दे दिहलन. ओने उनुकर सहकर्मी उनुका विदाई समारोह के तइयारी में लागल रहलें.\nTags: गड़हा विकास मंच, गोपालगंज, गोरखपुर, छपरा, जाड़ा, पद्मावती फिलिम, फिलिस्तीन, बनारस, बलिया न्यूज, भरौली, मदरसा, मिर्जापुर, रविन्द्र कुमार राजू, रामदेव गोंड़, सोनपुर


बसपा के बहिन मायावती के नौटंकी – टटका खबर\nराय्जसभा सांसद आ बसपा के बहिन मायावती आजु राज्यसभा से इस्तीफा दे दिहली. बाकिर पूरा धेयान रखली कि उनुकर इस्तीफा सकरा ना सके. पुरनिया सांसद होखला का चलते उनुका निकहा से मालूम बा कि सांसदी से इस्तीफा महज एक लाइल के होखेला आ इस्तीफा का साथे कवनो कारण ना दीहल जा सके. बाकिर बसपा के बहिन मायावती पूरा तीन पेज के ढढ्ढर लिख के राज्यसभा चेयरमैन के सँउपले बाड़ी. खबर में अइला के मकसद पूरा हो गइला का बाद बसपा सुप्रीमो मायावती के इस्तीफा नामंजूर होखहीं के बा एहसे इस्तीफा प कवनो बात कइला के जरुरत नइखे.\nबसपा के बहिन मायावती के सदस्यता वइसहूं अप्रेल 2018 में पूरा होखे के बा आ ओकरा बाद बसपा के अिसन बेंवत नइखे कि ऊ मायावती के फेरु से राज्यसभा में पँहुचवा सके. एह कारण से देर सबेर, एह बहाने भो ओह बहाने मायावती के पूरा कोशिश रही कि नारी मुई घर संपति नासी, माथ मुड़ाय भए सन्यासी वाला अंदाज में नोह कटवा के दलित हित ला शहीद हा जाए के मौका मिल जाव.\nवइसे हो सकेला कि सपा के मनुहार करा के भा ओकरा साथे गठबन्हन क के मायावती फेरु सांसद बन जासु. लोकसभा चुनाव लड़े के गलती ऊ करीहें ना, ई तय बा.\nमायावती के मकसद पूरा हो गइल बुझात बा. मायावती के सामने लालू प्रस्ताव रखलै बाड़न कि अगर ऊ चहीहें त लालू उनुका के बिहार से राज्यसभा भिजवा सकेलें. असल में लालूओ एहघरी परेशान बाड़न आ कवनो बरियार आड़ खोजे में लागल बाड़न. एह हालात में मायावती के साथ दे के ऊ बिहार के दलित वोट अपना पाला में खींचे के सपना देखत बाड़न. मायावती लालू के सहारा लेसु चाहे ना लालू आपन चाल चल दिहले बाड़ें आ उनुका एकर राजनीतिक फायदा मिल सकेला.\nTags: बसपा के बहिन, मायावती


बिहार के १०१वाँ स्थापना दिवस – टटका खबर\nबिहार आजु अपना स्थापना के १०१वाँ सालगिरह मनावत बा. एह दिन अनेके कार्यक्रम आयोजित कइल जाई. पटना गाँधी मैदान में होखे वाला कार्यक्रम के उद्घाटन मुख्यमंत्री नीतीश कुमार आजु साँझे करीहें. तीन दिन चले वाला एह समारोह ला अनेके विभाग आपन आपन पंडाल लगवले बाड़न. कई जगहा नाच, संगीत, नाटक, फिलिम शो, कवि सम्मेलन, मुशायरा वगैरह करावल जाई. भोजपुरी कलाकारन के शिकायत बा कि सरकार बिहार के कलाकारन के अनदेखी करत दोसरा राज्यन से कलाकारन के बोलवले बिया.\nTags: बिहार स्थापना दिवस


नयी दिल्ली 16 अगस्त (वार्ता) भारत सरकार आपन पुरान प्रधानमंत्री रहल अटल बिहारी वाजपेयी जी के निधन पर उनुका सम्मान में सात दिन के राष्ट्रीय शोक के एलान कइले बिया. उनुकर आखिरी संस्कारो आजु साँझे राजघाट का लगे स्मृति स्थल में कइल जाई.\nप्रधानमंत्री नरेन्द्र मोदी के अध्यक्षता में काल्हु राति एहिजा भइल केन्द्रीय मंत्रिमंडल के बइठक में ई फैसला कइल गइल. वाजपेयी जी का सम्मान में देश में आजु से 22 अगस्त ले राष्ट्रीय शोक मनावल जाई आ एह सगरी सरकारी भवनन पर राष्ट्रीय ध्वज अधवे पर फहरावल जाई. एह दौरान कवनो सरकारी समारोह आयोजित ना कइल जाई.\nवाजपेयी जी के आखिरी संस्कार पूरा राजकीय सम्मान का साथे राजघाट का नियरा राष्ट्रीय स्मृति स्थल में कइल जाई.\nआखिरी संस्कार का दिने केन्द्र सरकार के सगरी कार्यालय केन्द्रीय उपक्रमों में दुपहरिया बाद छुट्टी रही. राष्ट्रीय शोक का अवधि में विदेशों में भारतीय मिशनन आ उच्चायोंगनो पर राष्ट्रीय ध्वज आधा झुकल रही.\nभारतीय जनता पार्टी के अध्यक्ष अमित शाह बाद में पत्रकारन के बतवलें कि वाजपेयी जी के आखिरी संस्कार साँझ चार बजे राजघाट का नियरा राष्ट्रीय स्थल पर कइल जाई.\nआम जनता के दर्शन ला उनुकर पार्थिव शरीर भाजपा के केन्द्रीय कार्यालय पर राखल जाई. काल्हु रात देर ले वाजपेयी जी के सरकारी आवास पर खासमखास लोगन के ताँता श्रद्धांजलि देबे ला लागल रहुवे.


काहे सही बात कही काहे ना कुछ और कहा – टटका खबर\nदेश-दुनिया मनोरंजन राजनीति\nSep 15, 2020 कंगना राणावत, जया बच्चन, बजबजात मोरी, रवि किशन, राज्यसभा, लोकसभा, सुशान्त सिंह\nबरीस 1979 में आइल फिलिम जनता हवलदार के एगो गाना आजु बहुते याद आइल. ओह गीत के लिंक नीचे देले बानी. गीत के एगो पंक्ति रहुवे – हमपे इल्जाम है यह, चोर को क्यों चोर कहा काहे सही बात कही, काहे ना कुछ और कहा.\nएह गीत के याद करे के मौका दिहली सदी के महानायक अमिताभ बच्चन के मेहरारु आ राज्यसभा में समाजवादी गोल के सांसद जया बच्चन. उहे जया बच्चन जे आजम खान का बगल में बइठल ठठात रहली जब आजम खान जया प्रदा के चड्ढी के रंग बतावे के दावा करत रहलें. उहे समाजवादी गोल जवना के बाप मुलायम सिंह कहले रहलें कि रेप करे वाला लइका हउवें सँ आ लइकन से गलती होईए जाला. उहे अमिताभ बच्चन जे दरगाह पर चादर चढ़ावे में आ दरगाह के चन्दा देबे में खरचा के परवाह ना करसु. जे सुशान्त सिंह के मौत – हत्या होखो भा आत्महत्या – का बारे में एगो शब्द ले ना उचार पवलें. उहे जया बच्चन जे कंगला राणावत पर होखत अन्याय पर चुप्पी सधले रहि गइली.\nओही जया बच्चन के ई बाति बहुते नागवार गुजरल बा कि लोकसभा सांसद रविकिशन बॉलीवुड में पसरल नशा का लत का खिलाफ आवाज काहे उठवलें. कहली कि जे लोग एही इंडस्ट्री से नाम आ दाम कमाइल अब एकरा के बदनाम करत बा, एकर तुलना बजबजात मोरी – गटर – से करत बा. उनुका एह बाति के घमण्ड बा कि फिलिम उद्योग लाखों लोग के रोजी रोटी देला एहसे एह उद्योग के गंदगी के चरचा सड़क बाजार पर ना होखे के चाहीं. सरकार फिलिमवालन के बचावे आ ओह लोग के रोके जे एह इंडस्ट्री के नरक साफ करे के कोशिश करत बा. भुला दिहली कि देश के लोगे ओह थरिया में खाना के परोसा देला आ देश के जनता के हित अधिका जरुरी बा.\nजया बच्चन के भाषण पर रवि किशन निराशा जाहिर कइले बाड़न. कहलन कि उनुका त उमेद रहुवे कि जया जी उनुकर समर्थन करीहें. जान जाईं कि भोजपुरी सिनेमा के सदाबहार सुपर स्टार का रुप में जानल जाए वाला रविकिशन केहू के दया का भरोसे नाम आ जस नइखन कमइले. ऊ अपना अदाकारी का बलबूते ई मुकाम पवले बाड़न. आ उनुका पर बॉालीवुड कबो कवनो मेहरबानी नइखे कइले.\nजया के भाषण पर कंगना राणावत सवाल कइले बाड़ी कि का अगर सुशान्त का जगहा उनुका बेटा के उ हाल भइल रहीत त का तबहियों जया इहे बात कहती.\nजया के भाषण में बजबजात मोरी के जिक्र एहसे आइल रहुवे कि पिछला 26 अगस्‍त के कंगना अपना ट्वीट में कहले रहली कि अगर नार्कोटिक्‍स कंट्रोल ब्‍यूरो बॉलिवुड के जांच कर लेव त पहिला पाँत में खड़ा बहुते सितारा सलाखन का पीछे हो जइहें. अगर ओह लोग के ब्‍लड टेस्‍ट होखे त चउँकावे वाला बाति सामने आईय उमीद जतवले रहली कि प्रधानमंत्री जी अपना स्‍वच्‍छ भारत मिशन का तहत बॉलिवुड जइसन बजबजात मोरिओ के साफ करइहें.


खबरदार! घूस दिहलऽ त शिकायत मत करीहऽ – टटका खबर\nकेन्द्र सरकार कानून बनावे जात बिया जवना का बाद घूस देबहू वालन के जेल भेजल जा सकी. अबहीं ले घूस दिहल अपराध ना रहुवे, लिहले अपराध रहुवे. एह चलते लोग घूस खोर अधिकारी के शिकायत कर के रंगे हाथ पकड़वा देत रहुवे. सरकारी अधिकारियन के मनोबल पर एकर खराब असर पड़त देख सरकार कानूने बदल दी आ अब घूस देबहुवो वाला अपराधी मानल जइहें आ उनुको के सजा दिहल जाई.\nएह संशोधन का बाद सरकारी अधिकारियन का खिलाफ घूस लेबे के शिकायत में एकदमे कमी हो जाई आ सरकार ढिंढोरा पीट पाई कि भठियरपन पर काबू हो गइल बा.


रियलिटी शो ले के आवत बाड़न प्रियेश सिन्हा – Anjoria\nरियलिटी शो ले के आवत बाड़न प्रियेश सिन्हा\nमहुआ टीवी पर लगातार तीन बेर से हिट शो “भौजी नम्बर वन” में बतौर एंकर प्रियेश सिन्हा निकहा लोकप्रियता बटोरला का बाद अब महुआ टीवी पर एगो नया रियलिटी शो “शुभ गृह लक्ष्मी”. ले आवत बाड़न. एकर प्रसारण एही महीना से सोमार से शुक ले रात9बजे से कइल जाई.\n“भौजी नंबर वन” के लहुरा देवर प्रियेश सिन्हा कहेले कि दर्शकन के प्यार आ आशीर्वादे बा जे उनुका के हमेशा कुछ नीमन करे खातिर उकसावत रहेला आ एही चलते फेर एगो नया रियलिटी शो ले के आवत बाड़. उमेद जतवले कि दर्शक एहू शो के पसन्द करीहें आ हमेशा का तरह उनुका के आपन नेह छोह देत रहीहें.\nएह बीच इहो बतावल जरूरी बा कि प्रियेश सिन्हा के बतौर हीरो दू गो भोजपुरी फिलिम “मेहरारू चाही मिल्की व्हाईट” आ “प्यार भईल परदेशी से” जल्दिये प्रदर्शित होखे वाली बाड़ी सँ.\nपूरा परिवार संगे बइठल देख सकेला ‘पागल प्रेमी’ – अजय कुमार\nमोजरबियर उतरल भोजपुरी फिल्म निर्माण में


टटका खबर, मंगल, वैशाख अन्हरिया अष्टमी, 2078 विक्रमी – टटका खबर\nउत्तर प्रदेश चुनाव देश-दुनिया भोजपुरी पट्टी\nMay 4, 2021 आईपीएल मैच, कुशीनगर, चंपारण, जौनपुर, पंचायत चुनाव, पश्चिम बंगाल, बक्सर, बंगला देश, रोहतास, शेयर बाजार, सारण, सासाराम\nउत्तर प्रदेश में भइल तीन तल्ला पंचायत चुनाव के मतन के गिनिती के काम अबहियों जारी बा. देर रात ले 232612 सदस्य ग्राम पंचायत, 38317 प्रधान ग्राम पंचायत, 55926 सदस्य क्षेत्र पंचायत एवं 181 सदस्य जिला पंचायत के परिणाम घोषित हो चुकल बा. भाजपा के दावा बा कि घोषित 2008 परिणामन में से 918 पर भाजपा उम्मीदवार जीतल बाड़ें आ 456 पर आगे चलत बाड़ें. विपक्षी खेमा आ मीडिया में पसरल सन्नाटो एकर तसदीक करत बा. विधानसभा में नेता प्रतिपक्ष रामगोविन्द चौधरी के बेटा चुनाव हार गइलें आ सपा के कई एक दिग्गजनों के घर परिवार के उमीदवार हारे वाला सूची छपले बाड़ें.\nपश्चिम बंगाल में ममता के निर्ममता भाजपा समर्थकन पर कहर बन के गिरल चालू बा. चुनावे का दौरान ममता कहले रहली कि केन्द्रीय सुरक्षा बल हमेशा एहिजा ना रहीहें आ उनुका जातहीं हिसाब किताब कर लीहल जाई. अबहीं सुरक्षा बल बड़ले बाड़ें बाकिर भाजपा समर्थकन पर हमला आ हत्या बेरोकटोक जारी बा. केन्द्र सरकार एह हालात का बारे में राज्य सरकार से जवाब मँगले बिया बाकिर कवनो जबाब नइखे आइल. राज्यपालो अधिकारियन से रपट मँगवले बाकिर उनुको के कवनो जानकारी नइखन देत राज्यसरकार के अधिकारी. एह बीच अपना खुद के चुनाव हार चुकल ममता राज्य के मुख्यमंत्री पद के किरिया5मई का दिने लीहें एकर एलान हो चुकल बा.\nछत्तीसगढ़ के कांग्रेस सरकार के पक्षपाती रवैया एह हद ले गिर चुकल बा कि ओहिजा कोरोना टीको लगावे में आरक्षण लगा दिहले बिया कांग्रेस सरकार. एह आदेश का खिलाफ अमित जोगी बिलासपुर उच्च न्यायालय में याचिका दायर कइले बाड़न.\nबक्सर जिला के धनसोई इलाका के खोटरिया गाँव में जरजमीन का झगड़ा में एगो चाचा अपना भतीजा के गोली मार के फरार हो गइल बा.\nजौनपुर जिला के मछलीशहर प्रखण्ड के आदर्श ग्राम पंचायत करियांव में आशा किन्नर भोजपुरी फिल्म पिंटू सिंह के हरा के ग्राम प्रधान पद जीत लिहले बाड़ी.\nरोहतास जिला के सासाराम इलाका के बांसा गाँव के लगे एगो पेट्रोल पंप के मैनेजर से सवा नौ लाख रुपिया लूट लीहल गइल जब ऊ रुपिया ले के बैंक में जमा करावे जात रहलन.\nपश्चिम चंपारण जिली के भैरोगंज इलाका में पुलिस ने सोमार का दिने दू गो शराब तस्करन के गिरफ्तार कर लिहलसि. दुनु गोवर्धना इलाका के हउवें.\nसारण जिला के सोनपुर इलाका के परमानंदपुर पंचायत के मुखिया किशोर कुमार राय के बड़का भाई रमेश राय के गोली मार के हत्या कर दीहल गइल बा.\nसारण जिला के बनियापुर इलाका में सोमार का दिने भइल सड़क हादसा में मशरख इलाका के गंगौली के एगो नवही के मौत हो गइल आ एक जने घवाहिल हो गइलें.\nसारण जिला में दाउदपुर टीसन का लगे जैतपुर रेलवे ढ़ाला पर ट्रेन से कटा के पुलुई गाँव के एगो बूढ़ के जान चलि गइल.\nकुशीनगर के फाजिलनगर ब्लाक के महुअवा कारखान गांव में एही साल बियाह के आइल दुलहिन गाँव के प्रधानी के चुनाव जीत गइल.\nबंगलादेश में कंथलबारी घाट पर सोमार का दिने दू गो नाव अपने में टकरा गइली सँ आ एह हादसा में एगो नाव डूब गइल आ नाहियो त दू दर्जन लोग के जान चलि गइल.\nआई.पी.एल. क्रिकेट में कोलकाता नाइट राइडर्स आ रॉयल चैलेंजर्स बैंगलोर का बीच काल्हु खेलल जाए वाला मैच अब कुछ दिन बाद होई काहें कि कोलकाता नाइटराइडर्स के दू गो खिलाड़ियन के कोरोना छूत हो गइल बा.\nविधानसभा चुनावन के परिणाम का बाद काल्हु देश के शेयर बाजार में गिरावट के रुख देखे के मिलल. सेंसेक्‍स 64 अंक गिरल जबकि निफ्टी महज तीन अंक चढ़ि के बंद भइल.


लघुकथा – Anjoria\n– डॅा० जयकान्त सिंह ‘जय’ रबीस जापान में कम्प्यूटर इंजीनियरिंग के पद पर काम करत रहस. उनका उहँवा एगो जापानी लइकी से नेह-सनेह बढ़ल आ एक दिन दूनो जने बिआह के बन्हन में बन्हा गइल लोग. लइकियो एगो बड़ दूध डेयरी कम्पनी के हाकिम रहे. दूनो जिनगी सुख-चैन से कटेपूरा पढ़ीं…\n– विनोद द्विवेदी सड़क का किनारे बान्हल बकरन के झुण्ड में कुछ बकरा बीमार आ उदास लागत रहलन स. एगो बकरा दूइए दिन पहिले खरीद के आइल रहे. उपास खड़ा दोसरा बकरा का तरफ देख के जइसे कहल चाहत रहे कि ना जाने कवना घड़ी में हमार जनम भइल रहेपूरा पढ़ीं…


खबर भोजपुरी में (बियफे, 21 मई 2015) – टटका खबर\nखबर भोजपुरी में (बियफे, 21 मई 2015)\nअलगाववादी नमकहराम देशविरोधी कश्मीरियन के गिरोह हुर्रियत कांफ्रेस बुध का दिने फेरू अपना रैली में पाकिस्तान के झंडा लहरवलसि आ पाकिस्तान समर्थक नारा लगवलसि. आजु श्रीनगर में सुरक्षा व्यवस्था कड़ा कर दीहल गइल बा. ओने कट्टरपंथी हुर्रियत नेता सैयद अली शाह गिलानी के पासपोर्ट का मुद्दा पर मुफ्ती महबूबा के कहना बा कि एह पर राजनीति ना होखे के चाहीं आ गिलानी के पासपोर्ट जारी क देबे के चाहीं. जबकि असल में राजनीति खुद गिलानी करत बाड़े जे अपना के हिन्दुस्तानी नागरिक मानत पासपोर्ट खातिर आवेदन नइखन कइल चाहत. उनुकर मनसा बा कि बिना अपना के हिन्दुस्तान के नागरिक बतवले पासपोर्ट मिल जाव जइसे कि पिछला कांग्रेसी सरकारन में मिल जात रहुवे.\nबिहार विद्यालय परीक्षा समिति अपना इंटर साइंस परीक्षा के नतीजा आजु जारी क दिहलसि जवना में करीब 89 फीसदी परीक्षार्थी पास हो गइल बाड़े. एहमें लड़िकियन के सफलता दर लड़िकन से बेसी बा. टाॅप पर समस्तीपुर के विकास कुमार, दुसरा जगहा पर यशस्वी कश्यप आ तिसरका जगहा पर विश्वजीत कुमार के नाम बा.\nगूगल आ ट्विटर का बीच साल 2011 में खतम हो गइल समझौता फेरू से हो गइल गइल बा. अब कवनो खोज कइला पर ओहसे जुड़ल ट्विटो नजर आइल करी. फेसबुक का साथे अइसन समझौता पहिले से बा.\nअमेरिका में जारी भइल दस्तावेजन से पता चलत बा कि इस्लामी आतंकवादी ओसामा बिन लादेेन के पोर्नोग्राफिओ के शौक रहुवे. ओकरा लगे से पोर्न वाली किताब आ अउरी सामग्री मिलल रहुवे बाकिर ओह सामग्रियन के जारी नइखे कइले अमेरिका.\nअपना हाल के चीन यात्रा में प्रधानमंत्री नरेंद्र मोदी भारत आ चीन के बीच के हर मसला के बेबाकी से उठावत साफ क दिहलन कि अगर संबंध बढ़िया बनावे के बा त कोशिश दुनू ओर से होखे के चाहीं आ चीन के आपन कुछ जिद्द छोड़ देबे के चाहीं आ मिल जुल के हर विवाद के समाधान निकाले के चाहीं. अतना बेबाकी से भारत के राय कबो चीन का सोझा ना राखल गइल रहल अबले.\nकेन्द्र सरकार दिल्ली के केजरीवाल सरकार के साफ निर्देश दे सकेले कि दिल्ली में संविधान के प्रावधान का हिसाब से सरकार चलावल जाव. काल्हु एह बारे में राष्ट्रपति से मिलला का बाद केन्द्रीय गृह मंत्री राजनाथ सिंह के कहना रहल कि एह विवाद में केन्द्र सरकार के दखल दिहला के जरूरत नइखे आ दुनू फरीक मिल जुल के मामिला सलटा लेसु. कहलन कि एह बारे में राष्ट्रपति से उनकर कवनो चरचा ना भइल. एह बीच दिल्‍ली के उपराज्‍यपाल नजीब जंग हाल में दिल्ली सरकार के कइल सगरी बहाली आ तबादला रद्द क दिहले बाड़न. दिल्ली भाजपा के कहना बा कि केजरीवाल बेमतलब के सवाल उठा उठा के मीडिया के सुर्खियन में बनल रहल चाहेलें काहें कि प्रचार बिना उनका चैन ना मिले. ओने दिल्‍ली उच्‍च न्‍यायालय आआपा से पूछले बिया कि दिल्‍ली के 21 गो विधायकन के संसदीय सचिव बहाल करे पर ओकर राय का बा. दिल्ली सरकारो से आपना नजरिया दाखिल करे के कहल गइल बा.\nछत्तीसगढ़ के मुख्यमंत्री रमन सिंह आ राजद अध्यक्ष लालू प्रसाद से एनएसजी सुरक्षा कवच हटा लीहल गइल बा आ अब एह लोग के सुरक्षा सीआरपीएफ का लगे रही. एह लोग के मिले वाला जेड प्लस सुरक्षा अबहियों जारी राखल गइल बा. एह काम ला साठ साठ गो कमांडो आ करीब आधा दर्जन वाहन एह लोग के सेवा में अबहियों हाजिर रहल करी.\nबिहार में पिछला 15 मई से बेमियादी हड़ताल करत होमगार्डन का चलते बिहार के चक्का जाम आंदोलन से आइल गइल बहुते दुश्वार हो गइल. बिहार सरकार एह लोग के बात माने के तइयार नइखे अबहीं. असल में जब जब विधानसभा चुनाव सामने आवेला तब तब कर्मचारियन के संगठन आपन आपन माँग ले के सरकार पर दबाव बनावल शुरु क देलें आ देर सबेर राजनीतिक फायदा उठावे के सपना देखत सरकार एह माँगन के मानिओ लेबेली सँ.\nयूपी के पुलिस बहाली खातिर लिखित परीक्षा हटा दीहल जा सकेला. एह बात के इशारा मुख्यमंत्री अखिलेश यादव खुदे दिहले बाड़न. प्रदेश में चालीस हजार पुलिस सिपाहियन के बहाली के प्रक्रिया चल रहल बा.\nबुध का दिने मुंबई शेयर बाजार में तेजी के रुख देखे के मिलल आ सेंसेक्स 192 अंक के छलांग लगा के 27837 पर आ निफ्टी 58 अंक बढके 8423 पर बंद भइल. हालांकि बुध का दिने रुपिया में कमजोरी आइल. सोना आ चांदियो के दाम में गिरावट देखे के मिलल.


देश दुनिया के खबर (शनिचर, 12 सितंबर 2015) – टटका खबर\nशनिचर का दिने दीहल अपना फैसला मे इलाहाबाद उच्‍च न्‍यायालय यूपी के करीब पौने दू लाख शिक्षा मित्रन के सहायक शिक्षक बना के नियमित सरकारी नौकरी देबे वाला आदेश के रद्द क दिहलसि. मुख्‍य न्‍यायाधीश डी वाई चन्‍द्रचूड़ के अध्‍यक्षता वाली पूर्ण पीठ के कहना बा कि सगरी बहाली गैर कानूनी तरीका से भइल बा आ एकरा के नियमित करे के इजाजत ना दीहल जा सके.\nजम्‍मू कश्‍मीर के पुलवामा जिले में सुरक्षा बल साथे मुठभेड में लश्‍कर तैयबा के एगो कुख्‍यात आतंकवादी इरशीद अहमद गनाई के मार गिरावल गइल. ओकरा पर जून, 2013 में हैदरपुरा श्रीनगर में 8 गो सैनिकन के हत्‍या के आरोप रहुवे.\nभारत के सीमा सुरक्षा बल आ पाकिस्‍तान रेंजर्स के बीच महानिदेशक स्‍तर के बातचीत शनिचर का दिने नई दिल्‍ली में पूरा हो गइल आ एकरा बाद दुनू तरफ से एगो साझा दस्तावेज पर दस्तखत कइल गइल आ सीमा पर शांति बनवले राखे के जरूरत बतावल गइल.\nअसम में आजु हिन्दू शरणार्थियन के देश में रहे देबे के फैसला का खिलाफ हिन्दू विरोधी दस गो संगठन बन्द करवले रहुवन. राज्य में कुल मिला के हालात शांत रहल बाकिर सैकड़न लोग के गिरफ्तार करे के पड़ल.\nमध्‍यप्रदेश में शनिचर का सबेरे एगो मकान में रसोई गैस सिलिण्डर में धमाका भइला का बाद नाहियो त 82 लोग के मौत हो गइल आ करीब 70 लोग घवाहिल हो गइल बा. एह मकान के गोदाम बना के राखल रहुवे जहवां खदान में काम आवे वाला डिटोनेटर, गिलेटिन के सरिया वगैरह राखल रहुवे. मरे वाला लोग के परिवार के सरकार का तरफ से दू दू लाख रुपिया के सहायता देबे के एलान भइल बा. घवाहिलन के पचास पचास हजार रुपिया दीहल जाई.\nहिमाचल प्रदेश के सोलन जिला में परवाना के नियरा टकसाल में टॉय ट्रेन के पटरी से उतर गइला का चलते भइल हादसा में दू गो ब्रिटिश पर्यटकन समेत तीन गो विदेशी मर गइलें. चार जाने घवाहिल भइल बाड़ें. ई छोटकी रेलगाड़ी कालका टीसन से शिमला जात रहुवे. पर्यटकन का बीच बेहद लोकप्रिय एह रेलगाड़ी के ई पहिला दुर्घटना भइल बा जवना में केहू के मौत हो गइल.\nदिल्ली में डेंगू के मरीज एगो बच्चा के भरती करे से दू गो अस्पताल मना कर दीहल आ बहुते परेशानी का बाद तिसरका अस्पताल में ओकरा के भरती करावल गइल बाकिर तबले अतना देर हो चुकल रहुवे कि ओकरा के बचावल ना जा सकल. आठ बरीस के अपना एकलौता बेटा के मौत का सदमा में ओकर बाप महतारिओ चउथा मंजिल से कूद के आपन जान दे दिहलें. एह हादसा का बाद अस्पतालन के बहुते आलोचना हो रहल बा जवन एकदम जायज बा. एह दुनू अस्पतालन के दीहल सरकारी जमीन आ सगरी सहायता वापिस ले लेबे के चाहीं आ भरपूर जुर्माना लगावे के चाहीं जवना से फेर कवनो दोसर अस्पताल एह तरह के काम मत करो.\nअमरीकी ओपन टेनिस टूर्नामेंट में भारत के लिएंडर पेस अउर स्विट्जरलैंड के मार्टिना हिंगिस के जोड़ी मिक्‍स्‍ड डबल्‍स के खिताब जीत लिहलसि. ई जोड़ी शुक का दिने अमरीका के बेथानी माटेक सेंडस अउर सैम क्‍वेरी के जोड़ी के हराके इतिहास रच दिहलसि. एह लोग के राष्‍ट्रपति प्रणब मुखर्जी अउर प्रधानमंत्री नरेन्‍द्र मोदी बधाई दिहले बाड़ें.\nसऊदी अरब के धार्मिक शहर मक्का में शुक का दिने एगो किरान गिर गइला का चलते ओहिजा के मुख्य मस्जिद में नाहियो त 107 लोग के जान चल गइल आ करीब सवा दू सौ लोग घवाहिल हो गइल. मरे वालन में दू गो आ घवाहिलन में 15 गो भारतीय बाड़ें.\nअखिल भारतीय विद्यार्थी परिषद शनिचर का दिने गिनाइल दिल्ली विश्वविद्यालय छात्र संघ चुनाव के वोट का बाद चारो पद पर कब्जा कर लिहलसि. आआपा गोल के संगठन सीवाईएसएस के शर्मनाक हार हो गइल जबकि ओह लोग के प्रचार में केजरीवाल समेत पूरा आआपा सरकारे लागल रहुवे आ करोड़ो रुपिया खरच कइले रहुवे. पिछलको साल का चुनाव में परिषदे चारो सीट जीतले रहुवे.\nभारतीय सेना आ इंडो तिब्बतन बॉर्डर पुलिस के जवान चीनी सैनिकन के बनावल निगरानी टावर के धसा दिहले जवना का बाद चीन अपना सीमा पर अउरी सेना भेज दिहले बावे.\nबिहार चुनाव ले के एनडीए में सीट बंटवारा में पेंच फँस गइल बा काहे कि माँझी के मंजूर नइखे कि उनुका गोल के रामविलास पासवान के गोल से कम सीट दीहल जाव. एही चलते शनिचर के साँझ होखे वाला भाजपा अध्यक्ष शाह के प्रेस वार्ता रद्द कर दीहल गइल. अब उमेद जतावल जात बा कि काल्हु अतवार ले एकर फैसला हो जाई.\nओने महागठबन्हनो के हालत ठीक नइखे बतावल जात. सौ सौ सीट पर लड़े के समझौता हो गइला का बावजूद राजद आ जदयू में ई तय नइखे हो सकल कि कवना सीट पर कवन गोल चुनाव लड़ी. एह चलते टिकट बँटवारा होखते नया बवाल शुरु हो जाए के पूरा अनेसा बा.\nमिस्र में आतंकी संगठन इस्लामिक स्टेट का खिलाफ चलावल जात सेना के अभियान में सिनाई प्रायद्वीप में 98 गो आतंकवादियन के शुक का दिने मार गिरावल गइल बा. पिछला चार दिन में करीब 232 गो आतंकियन के मारल जा चुकल बा.\nऑल इंडिया मजलिस-ए-इत्तेहादुल मुस्लिमीन (एआईएमआईएम) एलान कइले बावे कि ऊ बिहार विधानसभा चुनाव में सीमांचल क्षेत्र में आपन उम्मीदवार उतारी. एह एलान का बाद महागठबन्हन सदमा में आ गइल बा. मुलायम सिंह के गठबन्हन से निकललो के अतना अफसोस ना रहुवे ओकरा. ओने मुलायम सिंह यादव के गोल सपा राकांपा के तारिक अनवर के आपन मुख्यमंत्री उमीदवार बतावत चुनाव में उतर सकेले.\nगोरखपुर आ चंडीगढ़ का बीच विशेष साप्ताहिक रेलगाड़ी चलावल जाई जवन चंडीगढ़ से बियफे का दिने आ गोरखपुर से शुक का दिने चलल करी. नासिक कुंभ मेला ले के दरभंगा अउर नासिक का बीच एक जोड़ी विशेष रेलगाड़ी चलावल जाई.\nझारखंड मुक्ति मोर्चा बिहार चुनाव में जदयू, राजद आ कांग्रेस गठबंधन में शामिल हो गइल बा. एह बात के एलान झामुमो नेता हेमंत सोरेन मुख्यमंत्री नीतीश कुमार से बतियवला का बाद कइलन. पिछला चुनाव में झामुमो के एगो विधायक जीतल रहलें जवन बाद में माँझी का साथे चल गइलें.\nबिहार में होखे जात चुनाव मे पहिला बेर ईवीएम मशीन पर उम्मीदवारो के फोटो लगावल मिली जवना से मतदाता लोग एके तरह का मिलत जुलत नाम से परेशान मत होखस. एह चुनाव में सगरी नया मशीनन के इस्तेमाल कइल जाई.\nधान खरीद घोटाला के जांच में कोताही करे का आरोप में शनिचर का दिने भोजपुर, रोहतास, कैमूर अउर बक्सर जिला के सोरह गो पुलिस पदाधिकारियन के निलंबित कर दीहल गइल बा. एह लोग का खिलाफ अब विभागीय जांच करावल जाई.\nपश्चिम चम्पारण के बेतिया इलाका में हरदिया नहर का लगे एगो फौजी से साढ़े तेरह लाख रुपिया लूट लीहल गइल बा.\nसारण जिला के बिसनपुरा बाजार में शनिचर का दिने ट्रक से कचरा के एगो सयान लड़िकी के मौत हो गइल. मशरख में एगो औरत आर्थिक तंगी से परेशान हो के फाँसी लगा के जान दे दिहलसि.


लंदन में जब पुआ पाकल – Hum Bhojpuria\nलंदन में जब पुआ पाकल\nCategory: आवरण कथा\nसोरह साल हो गइल। सोरह साल सुन के त बहुत लोग के मन बासंती हो जाला। सोरहवा साल पर त ना जाने केतना फ़िल्मी गीत बा। बॉलीवुड में गीत गूँजल कि ‘’सोलह बरस की बाली उमर को सलाम’’ त भोजीवुड में गाना बनल, ‘’सोरहे में सुन्नर सामान भइलू’’ ..\nसोरह पर हमरो एगो शेर बा –\nभउजी सोरह के बाड़ी आ साठ बरिस के भईया\nबाज के चोंच में देखीं अंटकल बिया एक गौरइया\nत हमरा कबो-कबो लागेला कि हमार भोजपुरी कई गो अइसने बाज के चोंच में अंटकल बिया।\nएक बेर हिंदी के एगो महापंडित गरियावत रहलें, रे भोजपुरी के कुछ बा? आपन कवनो शब्दावली नइखे। खाली हिंदी में क्रिया पद लगा के भोजपुरी थोड़े बनेला? बहुत देर ले गप्प चलत रहल। हम लइका रहनी। लइका त आजो बानी, बुद्धि से। तब उमिरो से रहनी। चुपचाप सुनत रहनी।\nपंडित जी नोकर पर चिचिअइनी- रे, चाह अभी ले ना बनल ?\nबन गइल बा ए मलिकार बाकिर गिलसवा में गिलसवा अड़स गइल बा।\nहमरा हँसी छूटल कि कादो भोजपुरी में कुछु नइखे। पंडी जी हमरा के खिसिया के देखनी।\nबाकिर बड़ भइनी। तनी आँख खुलल त लागल कि साँचो, आपन भोजपुरी कहीं अड़स गइल बा।\nफेर लागल कि ना ई हमार लड़िकबुद्धि बा। हमरा ठीक से भोजपुरी बुझाते नइखे। जेकरा बुझाता-बुझsता, उ खेलsता-खाता। ओकरा घर में रेड कार्पेट बा। हम चटाई पर के चटाइये पर रह गइनी। केतना लोग के ई नायक-महानायक, सांसद-विधायक बना दिहलस आ भावुक आदमी हम, हमरा भोजपुरी अड़सल लागsतिया ? .. अड़सल त हम बानी?\nहमहीं ना, उ सब लोग अड़सल बा जे भोजपुरी खातिर अपना के होम कइले बा, स्वाहा कइले बा।\nत सोरह साल पहिले गइल त रहनी प्लांट मैनेजर बन के बाकिर भोजपुरी के कीड़ा भी हमरा साथे लंदन पहुंचल रहे। अब किड़वा के कवन बीजा-पासपोर्ट लागे के रहे कि ना जाव। लंदन पहुंचते गीत लिखनी-\nबदरी के छतिया के चीरत जहजवा से,\nअइलीं फिरंगिया के गांवे हो संघतिया\nलन्दन से लिखऽतानी पतिया पँहुचला के,\nदिल्ली से जहाज छूटल फुर्र देना उड़ के,\nबीबी बेटा संगे हम देखीं मुड़ मुड़ के।\nपर्वत के चोटी लाँघत, बदरी के बीचे,\nनीला आसमान ऊपर, महासागर नीचे\nलन्दन पँहुच गइल लड़ते पवनवा से,\nहीथ्रो एयरपोर्टवा से बहरी निकलते,\nलागल कि गल गइनी थोड़ दूर चलते।\nबिजुरी के चकमक में देखनी जे कई जोड़ा,\nबतियावें छतियावें जहाँ तहाँ रस्ते।\nहाल चाल पूछनी हम अपना करेजवा से,\nखैर, गीत लम्बा बा। फेर कबो सुनाएम। मेन मुद्दा प आवssतानी। भोजपुरी में लिखे-पढ़े आ कार्यक्रम करे के जवन कीड़ा रहे उ अउर तेजी से काटे लागल। हमरा किताब ‘’ चलनी में पानी’’ में के अधिकांश गीत लंदने में लिखाइल बा। चूंकि लंदन में भोजपुरी के भा भोजपुरी खातिर कुछु रहे ना त हम यूके हिंदी समिति, लंदन आ गीतांजलि बहुभाषीय साहित्यिक समुदाय, बर्मिंघम से जुड़ गइनी बाकिर भोजपुरी के साथे लेके, छोड़ के ना। लंदन से प्रकाशित पत्रिका ‘पुरवाई’ के कभर पेज पर हमार भोजपुरी गजल छपल। ई बात 2006 के ह। फगुआ के आसपास हम लंदन पहुंचल रहनी।\nदेखीं, फगुनी बयार बहssता त याद के पुरवाई मन के छू-छू के निकल जाता। हमार फैक्ट्री लंदन से लगभग डेढ़ सौ किलोमीटर दूर हादम में रहे। हम सपरिवार गइल रहनी उहाँ। पत्नी अनिता सिंह अउर ढाई महिना के बेटा हिमांशु के साथे। बेटा अब इन्टर में पहुँच गइल बा अउर पत्नी सफ़र में हमसफ़र बन के सोरहवां साल में।\nत साल 2006 में हम पत्नी आ बेटा के साथे भोजपुरी के भी लेके लंदन पहुंचल रहनी। ओकरा पहिले युगांडा, पूर्वी अफ्रीका में रहनी। उहाँ भी ई बेमारी रहे त 2005 में भोजपुरी एसोसियेशन ऑफ़ युगांडा के स्थापना कइनी। स्थापना में हमरा साथे आजमगढ़ के अजय सिंह भी रहलें। हम त युगांडा से भाया लंदन इण्डिया आ गइनी बाकिर स्वामी नारायण के भक्त अजय भाई त उहाँ जमीन-जायदाद खरीद के बसिये गइल बाड़न। खैर, भोजपुरी एसोसियेशन ऑफ़ युगांडा के स्थापना के बाद उहाँ तमिल, तेलगू, गुजराती, मराठी विंग के साथे भोजपुरी के भी एगो विंग खुलल। फगुआ-चइता उहवों गूँजल। दियरी-बाती आ छठ शुरू हो गइल। कई गो स्वीमिंग पूल आ विक्टोरिया लेक के किनारे छठ भइल। हम कई लोग के भोजपुरी पत्र-पत्रिकन के सदस्यो बनवनी।\nमन बढ़ल रहे त लंदन में भी भोजपुरी समाज के स्थापना भइल। दरअसल 2006 में हमरा भोजपुरी गजल-संग्रह ‘ तस्वीर जिंदगी के ‘ के पर सिनेहस्ती गुलजार आ ठुमरी साम्राज्ञी गिरिजा देवी के हाथे भारतीय भाषा परिषद सम्मान मिलल। ई खबर बीबीसी समेत तमाम अखबारन आ वेबसाइटन के सुर्खी बनल। बीबीसी लंदन, रेडियो खातिर मुकेश शर्मा जी (जे अभी बीबीसी दिल्ली के संपादक बानी ) हमार इंटरव्यू कइनी। ओकरा बाद हम लाइम लाइट में आ गइनी। फेर यूके के भोजपुरिया लोग हमरा संपर्क में आवे लागल आ अंततः हम भोजपुरी समाज, लंदन के स्थापना कइनी अउर लंदन के हाईड पार्क में एगो कार्यक्रम रखाइल। तय ई भइल कि सब केहू अपना-अपना घर से एगो भोजपुरिया डिश बना के ले आई त लंदन में केहू किहाँ पुआ पाकल, केहू किहाँ ठेकुआ बनल, केहू दाल में के दुलहा बना के ले आइल रहे त केहू लिट्टी त केहू मकुनी त केहू फुटेहरी .. माने अजबे-गजब हाल रहे। सितम्बर के महीना रहे। हाइड पार्क में जब गुनगुनी धूप में गीत-गजल के साथे लोक राग छिड़ल त ब्रिटेन में आरा-बलिया-छपरा लउके लागल आ पूस के देहसुख वाला घाम जइसन लागे लागल।\nअब नू जेके देखीं, सेही लंदन पहुँच जाता शूटिंग करे भा प्रोग्राम करे। 15-16 साल पहिले अइसन ना रहे। एह से लोग में उत्साह ज्यादा रहे अउर अफ्रीका आ यूके में भइल भोजपुरी गतिविधि के भारतीय मीडिया में भी अच्छा कवरेज मिलल।\nतीन साल पहिले 2018 में हमरा के गीतांजलि बहुभाषीय साहित्यिक समुदाय, बर्मिंघम द्वारा भोजपुरी नाइट्स खातिर आमंत्रित कइल गइल। भारतीय सांस्कृतिक सम्बन्ध परिषद द्वारा हमरा के यूके भेजल गइल अउर एक बेर फेर यूके के भोजपुरियन के भारी जुटान भइल। ई हमरा खातिर आनंद आ गर्व के पल रहे। उहाँ हमरा के गीतांजलि साहित्य व संस्कृति बर्मिंघम सम्मान से नवाजल गइल।\nअइसे त युगांडा, यूके के अलावा दुबई, मॉरिशस आ अउर कई गो देश में जाए आ भोजपुरिया लोग से मिले-जुले-जोड़े-जुड़े के अवसर मिलल लेकिन एगो सवाल बरिसन से सालत आ रहल बा कि भोजपुरिया लोग त आगे बढ़ गइल, जे मजदूर बनके गइल, उहो मालिक बन गइल। मॉरिशस में सरकारी मान्यता भी मिल गइल बाकिर अपना देश में भोजपुरी खातिर अभी पचरे गवाता। भोजपुरी एगो सियासी मुद्दा बन गइल बा आ भोजपुरिया लोग के बतावे-जतावे के पड़sता कि भाई हो जनगणना में आपन मातृभाषा भोजपुरिये बतइहा। माई आ मउसी में फरक होला ए चनेसर .. बाकी सम्मान त सभकर बा। सवाल पहचान के बा आ पहचान अपने मातृभाषा से होला। ना त अधभेसर बन जाए के पड़ी। सवाल अस्मिता के भी बा। जेतना रोटी जरुरी बा ओतने इज्जत।\nदेखीं, अड़सल आ छटपटात भोजपुरी के कब खुला आकाश मिलsता ?\n« उहो सुरूज तs आपने रहले: घर से दूर एगो घर मेंछोरा गंगा किनारे वाला , अमिताभ बच्चन से एगो खास मुलाकात »\nनया साल पर सौगात : भोजपुरी के 101 दिवंगत साहित्य सेवी


अबकी देश चूकल त फेर ढेर दिन ले सम्हरे के मौका ना मिली – Anjoria\nजून 2, 2013 नरेन्द्र मोदी, राहुल गाँधी, लालकृष्ण आडवाणी, सोनिया गाँधी\nसाल चौदह के इंतजार देश वइसहीं करत बा जइसे कबो चौदह साल का बनवास का बाद लवटत राम ला कइले होखी. एह बीच हर राजनीतिक गोल, हर गोलबंदी में एह बात ला खींच तान जारी बा कि के बनी अगिला प्रधानमंत्री. यूपीए गोलबंदी में तिसरका नंबर के नेता प्रधानमंत्री पद पर बइठी जब कि एनडीए गोलबंदी के पहिलका नंबर के. स्वाभाविक बा कि तिसरका नंबर वाला से अधिका जूतमपैजार पहिलका नंबर वाला खातिर होखी आ होखतो बा.\nभोजपुरिया इलाका के एगो फगुआ में गावल जाला कि “बुढ़वा के घर से निकाल द सईंया हो.” काहें कि बुढ़वा के आदत खराब हो गइल बा आ उ बेर बेर “अगिया बहाने बुढ़वा घुसेला चुहनिया” आ एही दौरान रहि रहि के मटकीओ मारत रहेला. रउरा सभे जानत बानी कि एहिजा बुढ़वा से मतलब केकरा से बा. एनडीए गोल का तरफ से प्रधानमंत्री बने के सपना बुढ़ऊ से छूटइलो छूटत नइखे आ एह चलते ऊ खेल बिगाड़े पर लागल बाड़ें. हर कोशिश करत बाड़ें कि भाजपा नरेन्द्र मोदी के आपन नेता मत घोषित करो. कबो उनका के संसदीय बोर्ड में शामिल करे के विरोध होखत बा त कबो चुनाव समिति के संयोजक बनवला के. कबो कहे लागत बाड़न कि मोदी कइलन का? पहिलहीं से आगा रहल एगो राज्य के अउरी आगा ले गइलें जबकि मध्यप्रदेश के मुख्यमंत्री शिवराज सिंह एगो बीमारू राज्य के विकसित राज्य बनावे में लागल बाड़े आ एह तरह उनकर महत्व मोदी से अधिका होखे के चाहीं. एहिजा ई लिखला क मतलब ई नइखे कि शिवराज सिंह के महत्व नइखे. शिवराज सिंह के महत्व बा, होखहुं के चाहीं बाकिर नरेन्द्र मोदी जवना तरह देश भर के नवहियन के उछाह में ले आइल बाड़ें तवना के मुकाबिला ना कइल जा सके. आ एह बात का पीछे ई बात कतहीं नइखे कि पहिला बेर एगो अति पिछड़ा जाति के कवनो नेता देश के प्रधानमंत्री पद पर बइठे के सबले तगड़ा दावेदार बन के उभरल बा. पहिला बेर कवनो तेली जाति के आदमी में देश के प्रधानमंत्री के अक्स देखल जात बा आ सबले खास बाति ई बा कि ई सपना देखे वालन में अगड़ी जाति कहाए वालन के गिनिती भरपूर बा. नरेन्द्र मोदी के लहर में जातिवाद खोजले ना भेंटाई बाकिर अगर कहीं उनुका के नेता पद से वंचित करे के कुचेष्टा भइल त हिंदू समाज के पिछड़ा समूह हमेशा ला बिदक सकेला. हिंदुत्व के अलमबरदार लोग के एह बात पर धेयान देबे के पड़ी. कहीं पिछड़ा समाज ई मत मान बइठे कि मोदी का खिलाफ सिंह के एहीला आगा बढ़ावे के कोशिश होखत बा. मोदी का बदले गडकरी के चुनाव समिति के संयोजक बनावे के बात होखत बा. भाजपा का सोझा कवनो दोसर राह नइखे. या त ओकरा मोदी के आपन नेता बनावे के होखी ना त देश के नेता देबे के सपना हमेशा ला छोड़े के पड़ी. उमेद कइल जाव कि गोवा में होखे जात कार्यकारिणी का बइठका में एह बाति के नजर से अलोप ना होखे दिहल जाई.\nअब आईं एह एक नंबर के लड़ाई का बाद तीन नंबर के लड़ाई पर. यूपीए के बड़का दल कांग्रेस के नंबर वन नेता सोनिया का अलावे केहु दोसर ना हो सके. खुद सोनिया अपने बेटा राहुलो के एह पद पर ना देख सकस. आन्हर धृतराष्ट्र का तरह जे अपना बेटा सुयोधन के, अलग बाति बा कि दुनिया ओकरा के दुर्योधन का नाम से अधिका जानेले, राज गद्दी ना देके युवराजे बना के रखलन. दुसरा नंबर पर राहुल के जगहा सुरक्षित बा. एह जगहा पर आए के सपना कवनो कांग्रेसी ना देख सके. अब रहल बात तिसरा नंबर के नेता के त अबहीं एह नंबर पर मनमोहन सिहं बइठल बाड़न. बाकिर नौ साल का शासन में जवन घपला घोटाला भइल, यूपीए वाला जतना माल कटलें ओकर भगतान मनमोहन सिहं के माने सम्मान से करे के पड़ी. समय आ गइल बा जब कांग्रेस अपना फायदा ला उनकर बलि दे दी. स्वाभाविक बा कि एकरा बाद ई बहुत खास हो जाई कि कांग्रेस में तिसरका नंबर के नेता के बा. जे रही ओकरे मौका मिली प्रधानमंत्री के गद्दी पर बइठे के. काहें कि सगरी कांग्रेसी ई जान गइल बाड़ें कि राहुल पीएम बनल नइखन चाहत आ अपना महतारी का तरह बिना कवनो बात के जिम्मेदारी लिहले हर बात के मजा लूटल चाहत बाड़ें. एकर तुलना एही से कइल जा सकेला कि दूध पिए के लालसा भरपूर बा बाकिर खटाल नइखे डाले के, लगहर नइखे पोसे के. खैर, राहुल के मति राहुल जानसु. एहिजा त बात कांग्रेसियन के होखत बा. त तिसरका जगहा पर आवे के सपना देखत बंगाली बाबू राष्ट्रपति भवन चहूंप गइलन, पी चिदम्बरम के सपना सपने रहि जाए वाला बा काहे कि उनुका के कबो साम्यवादी भा समाजवादी चश्मा बरदाश्त ना कर पाई. हालांकि कुछ दिन उनुको नाम खुब पिचपिचाइल रहुवे. अब एह जगहा के सबले बड़ दावेदार बन के उभरल बाड़न एंटोनी. सीधा सादा इमानदार आदमी ठीक मनमोहन सिंह जइसन आ उनुके लेखा बिना काम के, माटी के माधो जस. आ सबले बड़ बाति ई कि मनमोहने सिंह का तरह गैर हिंदू!\nसमय के पहिया तेजी से घूमत बा. देखत रहीं. बाकिर अबकी देश चूकल त फेर ढेर दिन ले सम्हरे के मौका ना मिली.\n(संपादक, अंजोरिया समूह)\nबड़ बड़ भूत कदम तर रोअसु मुआ माँगे पुआ (बतकुच्चन ११२)\nअलबल करे खातिर अलबलाह होखल जरूरी ना होला ( बतकुच्चन – ११३)


March 2018 – Page2– टटका खबर\nजीएसएलवी-एफ08 रॉकेट के सफल प्रक्षेपण\nचेन्नई 29 मार्च (वार्ता). भारतीय अंतरिक्ष अनुसंधान संगठन (इसरो) आजु तमिलनाडु के श्रीहरिकोटा अंतरिक्ष केंद्र से 2140 किलोग्राम वजन वाला एस बैंड संचार उपग्रह जीसैट-6ए लेके जात जीएसएलवी -एफ08 रॉकेट के सफल प्रक्षेपण कइलसि. 49.1 मीटर लमहर आ 415.6 टन वजन के ई रॉकेट 27 घंटा के उल्टी गिनती का बाद 1656 बजे सफलतापूर्वक उड़ान\nआजमगढ़ 29 मार्च (वार्ता). रंगमंच के अभिनय के बारीकि समुझावे के एगो मजगर माध्यम करार देत बालीवुड अभिनेता गोविंद नामदेव कहलन कि रंगमंच से जुड़ल कलाकार फिलिमन में कबो असफल होइए ना सके. नामदेव आजु एहिजा पत्रकारन से बतियावे में कहलन कि थिएटर अभ्यास के माध्यम ह. कलाकार जतने अधिका अभ्यास करी ओतने निखरत जाई.\nसोनभद्र 28 मार्च (वार्ता). सोनभद्र के दुद्धी इलाका में अपना बाप के दोसर बिआह से नाराज बेटा मयभा महतारी के जियते जरा दिहलसि. पुलिस से पता चलल कि नगवां गांव के रामविशुन अपना मेहरारू आ छह गो बचवन के दरकिनार करत परसाल 26 जुलाई के गांवे में रहत एगो औरत देवकुमारी से शादी रचा लिहलसि.\nबैंक के कलेक्शन एजेंट से 28 लाख रुपिया लुटाइल\nआरा 28 मार्च (वार्ता). भोजपुर जिला के गजराजगंज इलाका में बुध के दिनदहाड़े आईसीआईसीआई बैंक के कलेक्शन एजेंट से 28 लाख रुपिया लूट लिहले सँ अपराधी. पुलिस सूत्र बतवलें कि आईसीआईसीआई बैंक के कलेक्शन एजेंट रूपेश कुमार रुपियन के वसूली क के मोटरसाइकिल से आरा शहर आवत रहुवे. एही बीच बिहिया-कटेया मार्ग पर बरगही मोड़\nतीन गो लूटेरन पर गैंगेस्टर आ एगो मासूम के मौत\nजौनपुर,28 मार्च (वार्ता). जौनपुर के केराकत कोतवाली इलाका में लूट के वारदात करे वाला तीन गो आरोपियन का खिलाफ गैंगस्टर एक्ट के तहत कार्रवाई कइल गइल बा. पुलिस अधीक्षक के के चौधरी बतवलें कि लूट के तीन गो आरोपियन – आनन्द सिंह, जुगनू सिंह, अउर शुभम – का खिलाफ गैंगेस्टर एक्ट लगावल गइल बा. जिलाधिकारी\nविधानो परिषद में पारित हो गइल यूपीकोका\nलखनऊ, 28 मार्च (वार्ता). संगठित अपराध पर नकेल कसे खातिर बनावल कानून ले आवे वाला उत्तर प्रदेश संगठित अपराध निरोधक विधेयक (यूपीकोका) आजु विधानो परिषद में पारित हो गइल. दूनू सदन से पारित हो गइल एह विधेयक के अब राज्यपाल रामनाईक के लगे मंजूरी ला भेजल जाई. परिषद में एकरा अलावा आजु वित्तीय वर्ष 2018-19\nगोण्डा 27 मार्च (वार्ता). गोण्डा पुलिस मंगल का दिने देहात कोतवाली इलाका से एगो असलहा फैक्ट्रे के भंडाफोड़ करत दू गो अपराधियन के गिरफ्तार क लिहलसि. एहनी का लगे से बहुते असलहा, कारतूस, आ हथियार बनावे के सामानो धराइल बा. पुलिस अधीक्षक लल्लन सिंह बतवलें कि कोतवाली देहात इलाका में पुलिस छापामार के अवैध हथियार\nबीआरडी मेडिकल कालेज के पुरनका प्राचार्य लखनऊ भेजइलें\nगोरखपुर 27 मार्च (वार्ता). गोरखपुर जिला जेल में बंद बाबा राघवदास मेडिकल कालेज के प्राचार्य रहल डा. राजीव मिश्र के उनुका हृदय रोग के जांच आ इलाज खातिर लखनऊ के डॉ राम मनोहर लोहिया इंस्टीटयूट आफ मेडिकल साइसेंस भेजल गइल बा. आधिकारिक सूत्र से पता चलल बा कि बाबा राघव दास मेडिकल कालेज के मेडिसिन\nबदमिजाज आशिक अपना माशूका के गोली मरलसि\nदेवरिया, 27 मार्च (वार्ता). देवरिया के बरहज इलाका में एगो बदमिजाज आशिक अपना एक तरफा प्यार में पगला के अपना माशूका के गोली मार दिहलसि. पुलिस से पता चलल कि ऊ नवहिल अपना महतारी साथे सोमार का साँझे मंदिर से दर्शन क के घरे लवटत रहत जब पुराना बरहज वार्ड में रहे वाला मानवेन्द्र जायसवाल\nमिर्जापुर में ट्रैक्टर का धक्का से नवही के मौत\nमिर्जापुर, 27 मार्च (वार्ता). मिर्जापुर के देहात कोतवाली इलाका में ट्रैक्टर का धक्का से साइकिल सवार नवही के मौत हो गइल. पुलिस बतवलसि कि सेमरा गांव के पिन्टू (30) भट्ठा पर ड्राइवरी करत रहुवे. सबेरे जब ऊ साइकिल से भट्ठा पर जात रहल तबे जमुनहिया गांव का लगे एगो तेज रफ्तार ट्रैक्टर ओकरा साइकिल के\nमऊ,27 मार्च (वार्ता). मऊ के मोहम्मदाबाद गोहना कोतवाली इलाका में मऊ-शाहगंज रेलखंड पर एगो क्रॉसिंग बंद भइला से नाराज गाँववाला लोग रेलवे पटरी पर प्रदर्शन क के विरोध जतावल. एह बीच दू गो रेलगाड़ी रुकल रहली सँ. रेलवे सुरक्षा बल एह मामिला में विधायक रहल बैजनाथ पासवान समेत अढ़ाई सौ लोग का खिलाफ मुकदमा दर्ज\nझोपड़ी में आगि लागल, तीन गो बच्चा जर मरलें\nसोनभद्र, 27 मार्च (वार्ता). सोनभद्र के रार्बट्सगंज कोतवाली इलाका में संदिग्ध हालात में एगो झोपड़ी में आगि लगला से ओहमें सूतल तीन गो बचवन के जरला से मौत हो गइल. महतारी आ एगो बच्ची बाच गइल बाड़ी. बतावल जात बा कि तेंदू गांव निवासी नवी के पत्नी सहाना काल्हु राति चूल्हा पर दूध गरम कइला


लोक बनाम तंत्र का जगहा लोकतंत्र बहाल करे के जरूरत – Anjoria\nDec 22, 2012 लोक बनाम तंत्र\nकहे ला त देश में लोकतंत्र बा माने कि अइसन तंत्र जवन लोक के बनावल, लोग के चुनल, सरकार चलावेले बाकि हकीकत में देखी त आए दिन लोक बनाम तंत्र के कहानी दोहरावत जात रहेला. लोकतंत्र में जनता के आपन विरोध जतावे के पूरा आजादी होखे के चाहीं बाकि तंत्र, माने कि सरकार आ प्रशासन, के ई बरदाश्त ना होले. कवनो ना कवनो बहाने हर ओह विरोध के दबावे कचारे के काम कइल जाला जवन तंत्र पर सवाल उठावत होखे. हालांकि एह मामिला में हर विरोध का साथे एके तरीका से ना निपटल जाव. कुछ दुलरुआ वर्ग होलें, जवना के बोट सरकार अपना झोरी में बिटोरे का फेर में रहेले, आ एह दुलरुआ वर्ग के हर अतहत सरकार आ तंत्र हँस के झेल जाले.\nदू तरह के एह बेवहार से जनता में एगो ना एगो गलत सनेसा जात रहेला जवन गँवे गँवे प्रेशर कूकर क तरह भितरे भितरे उसीनात रहेला आ एक दिन जब फफक के बाहर निकलेला त ओकरा सोझा हर तंत्र नाकाफी साबित हो जाला. अपनो देश के लोग में एह तरह के असंतोष बढ़ल जात बा आ सरकार आ तंत्र एह असंतोष से आँख मूदले अपना रफ्तार में बढ़ल जात बिया. देश में एकाध गो जवन बड़का दंगा फसाद भइल बा ओकरा पाछा अइसनके असंतोष रहल जवन कवनो खास मौका पर आखिरी तिनका जस डाँड़ तूड़ दिहलसि.\nअगर एह तंत्र के लोक के परवाह रहल रहीत त आजु दिल्ली में नवहियन के विरोध प्रदर्शन पर कई दफा लाठी भाँजे के जरुरत ना पड़ल रहीत. सरकार के कवनो असरदार आदमी भा औरत एह असंतोष के आवाज सुन लिहले रहीत, कवनो ढंग के प्रतिनिधि मौका पर जा के नवहियन से बतिया लिहले रहितन त शायद लोकतंत्र के एगो स्वस्थ रूप नजर आइल रहीत. अगर वइसनका भइल रहीत त प्रदर्शकारियन के नारा गढ़े के मौका ना मिलित कि “हू हा हू हा, फलाना नेता चूहा”. जवना आदमी के एह देश के भावी प्रधानमंत्री बनावल बतावत जात बा पता ना काहे ऊ हर मौका पर गायब मिलेला. शायदे केहू के पता रहेला कि ऊ कहाँ बाड़े, का करत बाड़े, एह मसला पर उनकर राय का बा वगैरह वगैरह. गुजरात में नरेन्द्र मोदी के उदाहरण सभका सोझा बा. जे जनता के नब्ज पर हाथ रखले रहेला. जेकरा मालूम बा कि कब कहाँ का कहे के का करे के बा. अपना “गलती” ला माफी माँग लेबे के विनम्रता बा उनुका में आ एही चलते आजु देश के कोना कोना से नरेन्द्र मोदी के अगिला प्रधानमंत्री का रूप में देखे के भावना सुने के मिलत बा. राहुलो के चाहीं कि देश के लोक से एकरस होखे के कोशिश करसु, जनता के मानस समुझे के कोशिश करसु आ जनतो के लागो कि ई आदमी अनुभवहीन होखला का बावजूद कुछ सोच राखे वाला ह आ एह आदमी पर भरोसा कइल जा सकेला. तिकड़म से चुनाव ना जीतल जाव, तिकड़म से जनता के ना जीतल जा सके. तिकड़म से सरकार बनावल चलावल जा सकेला आ शायद राहुल एही गफलत में बाड़े कि अगिला चुनाव का बाद बाकी दल के नरेन्द्र मोदी के डर देखा के अपना साथे मिलावल जा सकेला.\nनेहरू परिवार के चउथा पीढ़ी के राहुल से उनुका समर्थकन के बहुत उमेद बा. ओह लोगन के ना उमेद मत करसु राहुल. आ लोक बनाम तंत्र का जगहा अपना सरकार से कहसु कि सही मायने में लोकतंत्र जइसन हालात बनावल जाव.\nबलात्कार, बेहूदगी, आ बकतूत


निशी चौबे के कुरबानी बेकार ना जाई – Anjoria\nApr 14, 2010 कुरबानी, भोजपुरी फिल्म, सुदीप पाण्डे\nबिहार के रहेवाली निशी चौबे सफल गृहिणी का भुमिका में रहते अब फिल्मो निर्माण क काम शुरु कर दिहले बाड़ी. उनकर ई प्रयास दोसरो औरतन के हौसला अफजाई करी जे घर का चहारदिवारी का भीतर रह के अपना भीतर के प्रतिभा दबवले रखले बाड़ी. निशी चौबे के भोजपुरी फिल्म कुरबानी में सामाजिक बुराईयन के उजागर कइल गइल बा. निशी चौबे कहत बाड़ी कि फिल्म के साफ सुथरा बनावल गइल बा जेहसे कि पूरा परिवार एक साथे बइठ के फिल्म देख सको.\nफिल्म कुरबानी के शूटिंग हैदराबाद में स्टूडियो में करावल गइल बा. फिल्म में कुल छह गो गाना बाड़ी सँ जवना के संगीत लाल सिन्हा बनवले बाड़े. एक्शन आ इमोशन से भरपूर एह फिल्म के नायक सुदीप पाण्डेय बाड़े जिनकर पहिलका फिल्म भोजपुरिया दारोगा सुपर हिट भइल रहुवे.


भोजपुरी में पढ़ें: अहरा में लिट्टी के कहो पूरा पाकवान बनि जाला ऊहो कुदरती स्मोक ट्रीटमेंट के साथे | read in bhojpuri litti dish smoke treatment bhojpuri food nodakm– News18 Hindi\nभोजपुरी के चर्चा होते मन में लिट्टी फुटे लागेले. लिट्टी बनावेके पारंंपरिक तरीका आ ओकरा प कौन कौन पकवान बनावल जा सकेला यही पर लेख में चर्चा बा. खास बात इ बा कि अहरा पर बनल पकवान में अपने से एगो स्मोकी टेस्ट होला, जवन ये समय बहुत ऊंच अउरी महंगा जगह पर मिलता.\nLast Updated : September 23, 2020, 23:09 IST\nअहरा के जनम भी आगिए के साथे भइल होई. ठीक ओसहिं जइसे औलादे के साथे महतारी भी पाएदा होखेले. आजुओ अहरा ओइसहिं सुनुगावल जाला जइसे पहिल बार जारावल गइल होई, फरक अतने आइल बा कि तब एगो पथर दोसारका पथर पर रगड़िके जारावल होई - आ आजु दिसलाई से आगि जारावल जाला. जब दिसलाई ना मिले त बीड़ी-सिगरेट वाला लोगन के लाइटर भी कामे आ जाला. अगर पहिले से कहीं चूल्हा जरत होखे त ओकरो लूती-लाकाठी से काम बनि जाला.\nअहरा अकसर गोइंठा से बनेला. बाकिर जरूरी ना होला. अहरा असल में खुला चूल्हा ह जावना के कहूं बानावल जा सकेला. लकड़ियो के टुकाड़ा से अहरा जोरल जा सकेला. कबो कबो गोइंठा, गोहरी चाहें ऊपला जावना नांव से बोलावल जाउ, मिला के भी अहरा जोरल जाला. अहरा कहूं जोरल जा सकेला बस सारधा चाहीं. जइसे भागवान के आपरूपी आवतार होखे, जाहां धिआन लागावल गइल ऊहें परगट हो जइहें अगन देव. अहरा में अगन देव के आवतार अइसे त आसानी से हो जाला, बाकिर कबो कबो बारसात में ढेरे तपस्या करेके पड़ेला.\nअब त अहरा जादा से जादा लिट्टी बानावे खातिर लागावल जाला, बाकिर पुरान जामाना में अइसन ना रहे. किरासन के स्टोप आ गइल रहे तबो ले अहरा के दाबदाबा बनल रहे. ई गैस आ इंडक्सन आके अहरा के पीछे छोड़ि देले स. ई कुल लाख सुबिधा आ गइल बा त का बाकिर अहरा के सोन्ह सावाद दूलम बा.\nअबहियों गांव देहात में लिट्टी चोखा बानावे खातिर सबसे नीमन अहरे मानाला. ओइसे त लिट्टी के लोग काराही में छानिओ देला, बाकिर अहार प के पाकावला के सावाद ना मिले. अब त लिट्टी लोग ओवन आ ओटीजी में भी बाना लेता. जेकारा पाले ई सुबिधा नइखे ऊ तावा से ले के कूकर में तोपि के भी बाना लेता, बाकिर जइसे पाता चले कि अहरा प के लिट्टी खाएके मिली केहू दउरल पहुंचि जाई. सहरन में भी ठेला प कुछ लोग कोइला प पाका के लिट्टी बेचता जावना में कुछु हद तक सोन्हापन मिलि जाता, बाकिर चोखा खातिर आलू, टामाटर आ भांटा ऊहो लोग उबालिए लेता. अब उबालल चोखा कइसन लागी. कसहूं बनो लागी त उदासे, सोन्ह त नाहिंए लागी.\nअहरा के फाएदा होखेला कि खाली लिटिए ना, बलुक आलू, टामाटर आ भंटो ओही में पाकि जाला. ईहो ना होखे कि पाकावे खातिर आलागा से अहारा जोरे के परत होखे. चोखा के सामान पर पहलके तेज आगि में पाकि जाला. ऊ आगि जावना में लिट्टी के ना डालल जा सके. अगर ओह आगि में डालि दीहल जाई त ऊपर से जरि जाई आ भीतर से कांचे रहि जाई. मने जवन आगि बेकार चलि जाई ओहिमें चोखा के सामान पाकि जाला.\nचोखा के सामान पाकावला के बाद लहरि कम हो जाला बाकिर गरमी बनल रहेला. ओहि प लिट्टी ध के कुछु देर से सेंकाला. उलटि के पलटि के सेंकाला के बाद ओही में गाड़ि दीहल जाला. जावना राख से ढंकल जाला ऊहो आताना गरम रहेला कि पाके में जवन कसर बाकी रहेला पूरा क देला.\nअहरा के ईहे रूप ओवन लेखा लागेला. आखिर ओवनो में त अंदरे अंदर गरमी मिलेला आ ऊ चारों तरफ से बन रहेला. ईहे वजह बा कि अहरा लेखा लिट्टी अऊरू कवनो तरीका से ना पाकावल जा सकेला. ई त भोइल लिट्टी के बात, बाकिर पुराना जामाना में अहरा के जीमे काम खाली लिटिए पाकावल ना रहे, बलुक बहुते जिमेदारी रहत रहे.\nअहरा के बारे में अगर सोचल जाऊ त ई गांव देहाति के मल्टीपरपज इंतजाम रहे - कभी अहरा तंदूर के रूप में कामे आवे त कभी माइक्रोवेव के रूप में - आ चूल्हा के रूप में मेने काम रहे. जरूरत परे त अहरा अंगीठी भी बनि जा रहे आ हाड़ कांपावत जाड़ में रूम हीटर भी. माटी के बोरसी बाना के पोर्टेबल अहरा बनि जात रहे. जाहां मन करे ऊंहे उठा के ले ले जा आ अहरा आपना काम प लागि जाई.\nचूल्हा के रूप में अहरा पर पूरा खाना बानावल जा सकेला. अहरा जोरि के ओ पर चाहे त हंड़िया में चाहे त पतीली चाहे भगवना में भात, दालि से लेके कुल्हि चीजु पाकावल जा सकेला. पहिले के जामाना में जब प्रेसर कूकर ना आइल रहे त आहारा प लोग नीचे वाला बरतन में दालि आ ओकारा ऊपर चाउर चाढ़ा देत रहे. दालि में आलू डालि दीहल जाऊ आ ऊपर चाउर के अदहन. कालांतर में ओही डिजाइन पर प्रेसर कूकर बानावल गइल.\nअहरा के खाना में सावाद के भी खास वजह होखेला. असल में सुरू में तेज आंच होखेला बाकिर धीरे धीरे कम होत होत कबो कबो दोसारा काम में आदिमी बाझि जाऊ त बुताइओ जाला. ईहे धीमा आंच जवन जरत जरत बुता जात होखे, अहरा पर बने वाला हर पकवान के अइसन बाना देला कि अगिला बार से नांवे सुनि के लार साम्हारल मुस्किल हो जाला. अहरा के साथे साथे लागल रहे के परेला. जइसे बुताउ ओसहिं ओकारा के पांखा, बेना चाहें दफ्ती के टुकड़ो से हऊंकि के लाहकावल जरूरी होला.\nअहरा के भी देवी देवता लोग लेखा कईगो रूप होखेला - कउड़ा भी अहरे के एगो डिजाइन होखेला. ओसहिं पावड़ा भी एक तरीका के अहरा होला बाकिर ऊ बंद होखेला. अहरा घर के आङनो में जोरा सकेला आ दुआर, खेत, बगइचा चाहें राहि पेंड़ा में भी. कहीं जङल में भी अहरा जोरि के खाना बानावल जा सकेला. कउड़ा आमतौर प आगि तापे के कामे आवेला जहां घर के बड़ बुजुर्ग बइठि के देस दुनिया के बारे में फैसला लेला कि ट्रंप के दोबारा राष्ट्रपति बने खातिर का करे के चाहीं. चाहें चीन प भारत के पाकिस्तान लेखा सर्जिकल स्ट्राइक करे के चाहीं कि ना.\nपावड़ा असल में दूध गरम करे खातिर इस्तेमाल होखेला. पावड़ा अकसर जमीनिए में छोट गाड़हा खोनि दीहल जाला आ ओहि में अहरा जोरि दिआला. बिलकुल ओसहिं जइसे जमीनि प जोरल जाला. जब दूध देर ले आवंटा के लाल हो जाला त जे पीअल चाहे पी सकेला. आ नाही त फेरु जोरन डालि दिआला. पावड़ा में हलुक गरमी बनल रहेला ए से जाड़ा गरमी होखे चाहें बारसात कवनों मउसम में दही जामावला में दीकत ना होला.\nपावड़ा में के दहिओ जवन जामेला ओकर छाल्हिए देखि के मन डोलि जाला. जवन दही पावड़ा में तेयार होला ओकर माजा आजु काल्हु के पैकेट आ पाउच वाली दही में काहां मिली. ओ दही के रही से महि के लैनू निकलेला आ ओकरो के अहरे पर काकारा के घीव निकालल जाला. देसी घीव के असली सावाद ओही में मिलेला. जे केहू भी पावड़ा में के अंवटल दूध के दही से बनल घीव एक बार खाले ओकारा जिनिगी में कवनो घीव ना रुचि सकेला.\nजमिनि में त आस्थाई पावड़ा बनेला बाकिर मोबाइल पावड़ा माटियो के बानावल जा सकेला. ओइसे ओकारा के बोरसी कहल जाला आ ऊहो लिट्टी बानावे से लेके खाना बानावे, दूध उबाले आ आगि तापे के कामे आ सकेला. दूध दही त अइसन चीजु ह कि भले द्वापर युग में भागवान कृष्ण के नजर रहत होखे, बाकिर कलियुग में बिलारि से बाचावे खातिर खूबे जतन करेके पड़ेला. ओकारा खातिर पावड़ा के ऊपर माटी के ढाकाना बाना दीहल जाला जवना में छेद कके धुआंकस भी बानावे के पड़ेला.\nजब अहारा दुआर प जोराइल रहेला त बचवन सब ओमे आलू पिआजु भूंजि के खाले स. मिठका कोन त अहरा में भुंजइला के बाद अइसे लागेला जइसे चासनी में डुबा दीहल गइल होखे. जब गांव के लइका, तुरहा, मालाह भागड़-सोता में मछरी मारे ला लोग त उंहवें अहरा जोरि के ओहि में छोट छोट मझिरियो भूंचि के खात रहे ला लोग.\nकबो कबो जब चाना के मौसम होखे त होरहो झोरा जाला. मटर के छेमी भी पाका के सभे केहू बाड़ा चाव से खाला. गेहूं के बालि मिलि जाउ त ऊमि भी पाकि जाला. जनेरा के फसल आवे तो बालि पाका लिहल जाला.\nआजु काल्हु खाना बानावे वाला बड़ बड़ सेफ लोग कइगो पाकवान बानावेला त ओकरा में कोइला जारा के स्मोक ट्रीटमेंट देला. अहरा में पाकल त हर पाकवान कुदरती स्मोक ट्रीटमेंट के साथे बाहर निकलेला - असली आ बानवटी के ईहे फरक होखेले जे जाताना जल्दी बुझि लेउ ऊहे बिद्वान बा!


सामयिकी : अपना भाषा-साहित्य के चिन्ता में उपजल क्षोभ – Anjoria\nदिसम्बर 26, 2018 पाती, भोजपुरी, शिवजी पाण्डेय रसराज\n– शिवजी पाण्डेय ‘रसराज’\nभोजपुरी भाषा में लिखल-पढ़ल कइ बरिस से चल रहल बा, बाकिर एकरा भविष्य के लेके हमरा मन से दुश्चिंता आजु ले ना गइल। सोचनीं, त कारन उहे लउकल, जवन पन्द्रह बरिस पहिले लउकत रहे। यानी एकरा संस्थन आ साहित्यकारन में एकजुटता के अभाव, छुद्र राजनीति आ आपसी अनदेखउवल। ई कमी पहिले त कम रहे, बाकिर अब चरम पर लउकत बा। इहो एगो गौर करे वाली बात बा कि भोजपुरिहे लोग, भोजपुरी के हेठ बूझि के, ओके भाव ना दिहल, त दोसरा से का उमेद कइल जाव? घर में कुछ अउर आ बाहर कुछ अउर, यानी घर में त भोजपुरी बोलाइयो जात रहे, बाकिर घर से बहरा बोले में संकोच बनल रहल। हिन्दी में त पढ़ल-पढ़ावल जात रहे आ नोकरी, बेवसाय के भाषा हिन्दी भा अंग्रेजी रहे। हिन्दी के छोड़ीं, ऊ त एगो बोलचाल भा सम्पर्क भाषा के रूप में रहे, बाकिर अंग्रेजी आ उर्दू त कोट-कचहरी, नोकरी-चाकरी आ अभिजात लोगन के भाषा के रूप में काम करत रहे। हिन्दी, अंग्रेजी का आगा कमजोर, आ सहायक आ पिछलगुवे बनि के रहलि। एइजा के पढ़ल-लिखल सम्भ्रांत लोग, हिन्दी के राष्ट्रभाषा ना बना पावल, आ उहे लोग आगा जाके एके भाषाई पेंच के अझुरा दिहल। एही तरे भोजपुरिहा कहाये वाला, भोजपुरी के सम्मान दियावे भा संविधान के आठवीं अनुसूची में सामिल करावे के नाँव पर आपुसी हामाहूमी में पैंतराबाजी करे लागल।\nकेहू भोजपुरी के भविष्य के भाषा ना मानि के, राजभाषा हिन्दी के वकालत करे लागल। आ केहू ई कहि के भोजपुरी आन्दोलन के उपहास कइल कि हिन्दी पढ़े-लिखे आ नोकरी पावे के जरिया बिया, भोजपुरी में तऽ खाली खेती-गृहस्थी कइल जा सकेला। एह देस में सबसे अधिका बोले जाये वाली बोलियन में भोजपुरी बिया, बाकिर बिडम्बना देखीं, छोट-छोट जनसंख्या वाली मैथिली भा डोंगरी अइसन बोलियन के भाषा का रूप में संविधान के आठवीं अनुसूची में बिना रोक-टोक आ बिना कवनो बिरोध के सामिल क लिहल गइल, बाकिर अबहीं ले भोजपुरी भाषाई गुण आ साहित्य के संपन्न भइलो पर मान्यता से महरूम बिया।\nभोजपुरिहा लोग बड़ा महात्वाकांक्षी होला, कवनो चीज के आपन कहें, बतावे आ अपनावे में तनिको संकोच ना करे आ ना कवनो कोस कसर छोड़ेला। एही तरे आपसु में एक दोसरा के नीचा गिरावे आ देखावे में तनिको पीछा ना रहे। भोजपुरी में सैकड़न लेखक, साहित्यकार बाड़न, सैकड़ों साहित्यिक किताब लिखले बाड़न बाकि ओकर प्रचार-प्रसार काहें ना भइल? जे जानत बा उहो, ओकर चरचा नइखे करत। ऊ ई समुझत बा कि कहीं हम एसे छोट ना हो जाईं? एही नाते ऊ नाँवें नइखे लेत। अपना भाषा साहित्य का प्रति ओकर ना त कवनो मोह लगाव बा ना कवनो जिम्मेदारी आ नाहिये कवनो स्वाभिमान। बटलो बा त ओकरा भीतर कतने निजी पूर्वग्रह आ भेद बा। एतहत बड़ देस में प्रोत्साहन सम्मान आ प्रतिष्ठा के हकदार कुछुवे लोग बा। ए कुछ लोगन में जादातर लोगन पर प्रभावशाली लोगन क किरिपा बा।\nभोजपुरी संस्था भा अकादमी कुछ लोगन का जेब में बा। जहाँ जेब में नइखे उहाँ राजनीतिक प्रभाव में बा। भोजपुरी भाषा आ साहित्य पर एकेडमिक काम करे वाला कुछ संस्था, अकादमियन आ अध्ययन केन्द्रन में अकादमिक कार्यक्रम का नाँव पर आपन ग्रुप भा अपना पक्ष के पसंदीदा लोगन के अपना कार्यक्रम में बोला के खानापूर्ति क दिहल जाता। ना त कवनो गायक के बोला के ओकर कार्यक्रम करा के छुट्टी पा लिहल जाता। एह तरह से देखल जाउ त असइनका संस्था, अकादमी भा अध्ययन केन्द्रन से पच्छपात का कारन भोजपुरी के लाभ से जादा, नोकसाने ढेर लउकत बा। असहीं भला रउवें बताईं कि एह तरह के माहौल में भोजपुरी कइसे अपना भाषा-साहित्य के विकास करी।\nएगो विसंगति अउरी बा, ऊ ई कि भोजपुरी के नाँव पर नया-नया पैदा होखे वाला झंडाबरदारन के बीच उहे प्रतिद्वंदिता अगड़ा-पिछड़ा, दलित आ क्षेत्र के नाँव पर बा जइसे राजनीतिक दलन में बा। भोजपुरी के भाषा आन्दोलन के एह नायकन में अपना-अपना माथे मउर बन्हला के होड़ मचल बा। कुछ लोग हिन्दी का नकल में पचासन बरिस पुरान प्रगतिवादी, जनवादी, साम्यवादी, हठवादी आदि-आदि बेमरिया लेले भोजपुरियो भाषा-साहित्य के खउरे-खरकोंचे आ एकरे आड़ में बड़का बुद्धिजीवी कहाये खातिर एड़ी-चोटी के जोर लगवले बा। समाज के जाति, वर्ग में बाँटि के द्वेष बढ़ावे वाला अइसन लोग भाषा आ साहित्य के भला करो भा ना करो, भोजपुरी लोक संस्कृति के धज्जी उड़ावे में कवनो कोर कसर नइखे उठा रखले। कुछ लोग किरिया खा के बइठल बा कि भोजपुरी में आजु ले जवन कुछ लिखाइल-पढ़ाइल बा, ऊ सब भिखारिये ठाकुर तक बा। भिखारी से आगा ऊ लोग भोजपुरी के बढ़न्ती-घटन्ती का बारे में सुने, सोचे के तेयार नइखे। ऊ लोग समूचा भोजपुरी साहित्य के ‘गबरघिचोर’, ‘दमाद बध’, ‘बेटी बेचवा’ से आगा जाये देहल नइखे चाहत। अइसन संकीर्ण दृष्टि, भाव आ विचार से एह नया युग में भोजपुरी भाषा के कवना भविष्य के निर्माण होई।\nभोजपुरिहा लोगन के भाव-विचार आ गोल आ महत्वाकांक्षा के हिसाब से ‘आपन-आपन डफली, आपन आपन राग’ यानी अलग-अलग राग अलापे वाला लोग ‘भोजपुरी’ के दीन-दशा का सुधारी? अलगा-अलगा मंच, संस्था खोलि के भोजपुरी के भाषा साहित्य कला का नाँव पर खाये-कमाये भा पुजाये में लागल ई सभ भोजपुरी के शुभचिंतक आ मलिकारे बा। ई अच्छो रहित, एह माने में कि संविधानिक मान्यता आ ओकरा प्रतिष्ठा खातिर, एकजुट, एकसुर में आवाज लगाइत लोग ओसे सरकार पर दबाओ बनित आ एकजुटता के संदेशो जाइत।\nजे भोजपुरी में, भोजपुरी खातिर, बिना लोभ-लालच आ मान-प्रतिष्ठा के परवाह कइले बरिसन से चुपचाप रचनात्मक काम कर रहल बा आ कइले जा रहल बा, ओके नजरअन्दाज कइ के, एक-दूसरा के टँगरी खींचे वाला ई कथित भोजपुरी-हित चिंतक मठाधीशे लोग बा। हमरा त चिंता होला कि भोजपुरी के कबो अगर मान्यता मिल गइल आ ओकरा नाँव पर पढ़े-पढ़ावे भा पुरस्कार-सम्मान के इन्तजाम होइयो गइल त ओकरा बाद के स्थिति केतना बिद्रूप आ भयंकर होई? तब त एक दोसरा क कपार फोरे में ना हाथ लउकी, ना ढेला। आवे वाला समय में बानर आ बिलाईं के बँटवारा ले निमने नू बा कि मुर्गा बाँड़े रहसु।\nकुछ लोग अश्लील गीत, कविता, लिखि-लिखि गायकन से गवावत बा आ ओही से आपन खर्चो चलावत बा। ओह लोगन के ई नइखे बुझात कि एह गीतन के सुनि के लोग एह भाषा के केतना कुआदर दिही। ई लोग ना तऽ लजाते बा ना भविष्य से डेराते बा। भारत के विशिष्ट लोकभषन में भोजपुरी के आपन एगो पहिचान बनल बा। बाकिर शासकीय स्तर पर 1990 में जवन जनगणना भइल, ओमे जे पढ़लो-लिखल लोग रहलन उहो लोग मातृभाषा का कालम में हिन्दी लिखववलन। अनपढ़-गँवार लोग से बिना पुछले जनगणक लोग अपनहीं हिन्दी भाषा भरि देसु। अतने ना अधिकांशतः मुस्लिम भाई लोग, जे मदरसा शिक्षा से जुड़ल रहे ऊ भोजपुरिहा होइयो के आपन मातृभाषा अरबी आ कहीं-कहीं उर्दू लिखवावल लोग। सरकारी गणना के आधार पर भोजपुरी बोले वाला लोगन के असली संख्या के सही अनुमाने ना भइल। भले ताल ठोंकीं, कि भोजपुरिहन् क संख्या देस में अन्य भाषा भाषियन से अधिका बा, बाकिर साँच ईहे बा कि कागज पर कुछ अउर बा। इहे हालि कि ‘केकरा प करीं हम सिंगार पुरुख मोर आन्हर’। मातृभाषा का दिसाईं सचेत आ जागरूक ना भइला के कारण, ई समृद्ध भाषा भोजपुरी, ना त रोजगार के भाषा भइलि, ना व्यवहार भा संस्कारे के। अपना संघर्ष, सहनशीलता से हर बिपरीत जगह, आपन जगह बना लेबे में दक्ष भोजपुरिहा अपना मातृभाषा के खुदे हीन मानेलन। जे अपना माई के भाषा भुला जाई, ओकरा दूसर का इयादि रही आ कवना विश्वास के साथे ऊ अपना भाषा-संस्कृति के परचम लहराई? झुठिया प्रदर्शन में आपन लात तर के जमीन छोड़ल एही के कहल जाला।\nसंख्या के हिसाब से हर नगर के हर क्षेत्र में, भोजपुरिहा लोगन के पइसार आ प्रभाव बा, बाकिर भोजपुरी भाषा-साहित्य के, लेके होख्ेा वाला आयोजनन में एह लोगन के अनुपस्थिति अखरे लागेले। अइसना में एह लोगन के कवनो रूचि ना लिहल अउरी क्षोभ पैदा करेला। भोजपुरी आन्दोलन आ भाषा के लेके होखे वाला प्रदर्शन में भोजपुरिहा लोग के ना अइला के कारन सरकार पर कवनो दबावे ना बने। ‘एक त बबुनी अपने गोर, दुसरे लिहली कमरी ओढ़ि’। गनीमत बा, कि एतना अंतरबिरोध, आपुसी अनदेखउवलि आ हामा-हूमी का बादो भोजपुरी के मूक रचनात्मक आन्दोलन चल रहल बा। भोजपुरी में लेखन आ प्रकाशन के स्तर बहुत ऊँच भइल बा। भोजपुरी का कवि, लेखकन का निरंतर सक्रियता से, भोजपुरी साहित्य समृद्ध आ सम्पन्न हो रहल बा, भलहीं एह सब के ईमानदार चरचा आ आकलन नइखे होत। तमाम अनिश्चितता आ निराश करे वाला माहौल का बीच, अजुओ हम एप्पर भरोसा कइले बानी कि आवे वाला समय कउवा आ हंस के पहिचान जरूर करी। जय भोजपुरी!\nशिवजी पाण्डेय ‘रसराज’\nग्रा0 पो0 – मैरीटार, बलिया-277001\nभोजपुरी दिशाबोध के पत्रिका पाती के दिसम्बर 2018 अंक से


एही से छठ पर्व “महापर्व” कहाला - AAPNA BIHAR\nएही से छठ पर्व “महापर्व” कहाला\nकाँच ही बांस के बहंगिया बहँगी लचकत जाये\nपहनी ना देवर जी पियरिया बहँगी घाटे पहुचाये”!!\nई गीत सुनते ही मनवा मे एगो लहर उठेला, दिल खुश हो जाला, छठ महापर्व के आगमन हो जाला। सभे बिहारी, परदेसी चाहे विदेसी छठ में अपना देस जरुर आवेला लोग भले एकरा खातीर ट्रेन के भीड़-भडा़का मे कुचलाए के पडे़।\nछठ महापर्व के लीला ऐतना अपरंपार होला की तीवईया तीन दिन के निर्जला व्रत बिना कोउनो परेसानी के सारा विधि-विधान से ई पर्व खुशी-खुशी मनावेली।\nनहाए-खा से शुरु होखे वाला ई पर्व तीन दिन तक चलेला।\nमाई गेहूं धो के दू दिन तक धूप मे सुखावेली फेर बाबूजी जाता मे पिसवाएनी।\nनहाए-खा वाला दिन के घी वाला घीया के तरकारी और रोटी, और खरना (दूसरका दिन) के चुल्हा पर के गुड़ के खीर मनवा के और जीभ के मोह लेला।\nनहाय खाय से शुरू होती है छठ महापर्व\nदऊरा सजावल जाला तरह-तरह के फल-फुल, ठेकुआ, खजूर और दीयरी से| माई के ओठ प्यासल रहेला लेकिन छठी मईया के गीत झूमझूम के गावेली। बाबूजी पियरी पहिन दउरा घाटे लेकर जाएनी और माई, चाची, मौसी आपन आपन सिंदूरा लेकर, अलता से सजावल आपन पैर के पैजनीया रुनझून बजावत चलेली। साथ ही भईया के कांधे लचकत ऊखीया बडा़ निमन लागेला। घाट के खुबे शोभा बढे़ला जब सभे वरती पानी बीच खडा़ होकर सुर्य देवता के अरघ देवेले। बाबा जी घाटे बारहो बाजा बजवावेनी और खूब थपरी पीट-पीट के ठुमकेनी।\nछठ महापर्व के एतना गुणगान होला की हर कोई जाने के चाहेला आखिर ई पर्व ‘महापर्व’ काहे कहाला?\nहमहु ई जाने खातिर अपना माई से पूछनी। ऊ बतइली की –\n“ई पर्व बिहार और हर बिहारीवासी खातिर सबसे बड़ पर्व होखेला काहे से की ई धारणा बा की ई पर्व के शुरूआत सबसे पहिले अंगराज कर्ण से भइल। अंग प्रदेश वर्तमान मे भागलपुर ह, जउन ब‌िहार में स्‍थ‌ित बा।\nकर्ण के माता कुंती और सुर्य देवता के पुत्र मानल जाला। कर्ण सूर्य देवता के भक्त रहनी और नियम से कमर तक पानी मे खडा़ होकर सूर्य देव के पूजत रहनी और गरीबन के दान देत रहनी। कार्तिक शुक्ल षष्ठी और सप्तमी के दिने कर्ण सूर्य देव के विशेष पूजा करत रहनी। आपन राजा के सूर्य भक्ति से प्रभावित होके अंग देश के सभे निवासी सूर्य देव के पूजा करे लागल|\nधीरे-धीरे सूर्य पूजा पूरा बिहार और पूर्वांचल मे फैल गइल। शुरू मे ई पर्व बिहार और उत्तर प्रदेश में ही मनावल जात रहे फेर धीरे-धीरे बिहार के लोग विश्व में जहां भी रहेला लोग ओजा ई पर्व के ओ ही श्रद्धा और भाव-भक्ति से मनावेला लोग।\nई पर्व से जुड़ल एगो और पौराण‍िक कथा बा कि कार्तिक शुक्ल पक्ष के षष्ठी के सूर्यास्त और सप्तमी के सूर्योदय के मध्य वेदमाता गायत्री के जन्म भइल रहे. प्रकृति के षष्ठ अंश से उत्पन्न भइली षष्ठी माता बालकन सब के रक्षा करे वाली विष्णु भगवान द्वारा रचल गइल माया रहली।\n….वैसे और भी कथा छठ पर्व से जुड़ल बा।”\nतबही पीछा से मौसी कहली “ए बबुनी छठी मईया के महिमा अपरंपार बा, कब्बो खाली हाथ न जाए देवेली अपना तीवईया लोग के, सभे लोग के सपना पूरावेली त काहे न ई पर्व ‘महापर्व’ कहाई।”\nशाम के अरघ के बाद रात मे कोसी भराला, सोहर गवाला, सभे गीत गावेला, जगमग दीयरी जरेला। माई के सिंदुरवा आज बडा़ सोहाला काहे से की आज ई नाक पर से माथा तक लागेला। ई सिंदुर बतावेला की माई छठी मईया से आपन सुहाग के लंबा उमर मांगत बारी।\nछठ के सुबह वाला अरघ खातिर सुबह ३ बजे से ही चहलकदमी शुरु हो जाला, कल्पना और शारदा सिन्हा के गीत गूंजे लागेला। ठंडी मे रजाई छोड़कर उठे के पडे़ला, लेकिन घाटे जाए के खुशी के आगे नींद भी न सुहावन लागेला। सब लोग के उठे से पहिले माई तीन-चार खल के तरकारी बना देवेली।\nघाटे के कमर तक के ठंडा पानी मे खडा़ होके, कप-कपाइल हाथ मे सूप लेकर, किटकिटाइल दांत और आँख मे एगो आस लिए सभे वरती सुर्य देव के राह ताकेला। ए दिन सुर्य देवता भी तनी नखरा दिखाएनी और ऊगे मे देर करेनी। पीछा से कल्पना अपना गीत मे कहेली की “ऊग हो सुरूज देव, भइल भिनुसरवा,अरघ के रे बेरवा,पुजन के रे बेरवा नू हो”\nऔर सुर्य देवता के पहिला किरण लौकते ही सभे अरघ देकर आपन व्रत सफलतापुर्वक खत्म करेला लोग। और गरम पानी से आपन तीन दिन के व्रत पे विराम लगा देवेला लोग।\nछठ महापर्व के महिमा पूरा जगजाहिर बा। यहा तक कि बिहार के मुस्लिम लोग भी ई महापर्व के मनावेला लोग और धीरे-धीरे पूरा विश्व मे धूमधाम से मनावल जाला।\nजय घठी मईया\n– शिल्पा कुंवर\nयह कहानी बिहार की उन आधी आबादी की है, जिनके पति उनको छोड़ परदेस कमाने चले जाते हैं\nऐश्वर्या में तेजप्रताप यादव का राधा तलाशना ‘ग़लती’ किसकी?


Happy Birthday Dharmendra Filmy Career hindi And Bhojpuri - HBD: भारत के हीमैन धरम पाजी माने धर्मेन्द्र हिन्दी ही ना भोजपुरी सिनेमा में भी देखवलें बाड़े दमखम – News18 हिंदी\nHBD: भारत के हीमैन धरम पाजी माने धर्मेन्द्र हिन्दी ही ना भोजपुरी सिनेमा में भी देखवलें बाड़े दमखम\nHappy Birthday Dharmendra: धर्मेन्द्र आज 8 दिसंबर के 86 साल के हो गइलें. हरपल जवां दिल, सदाबहार धरम पाजी के रउआ अभियो उनके सोशल मीडिया हैन्डल पर भा कवनो टीवी शो पर देखब त बुझाई कि हिन्दी सिनेमा के एगो महान विरासत रउआ आंखिन के सामने बा, सजीव बा अउरी जिंदादिल भी.\nमैं हूँ नरम गरम, मेरा नाम है धरम…\nतहलका फिलिम के ई गाना खास धरम पाजी खातिर बनल रहे. असल जिनगी में नरम, विनम्र अउरी सुलझल आदमी हवें धरम पाजी. फिल्मी जिनगी में हमेशा ही-मैन टाइप, फाइट, गुस्सा, प्रतिशोध, न्याय के लड़ाई लड़त हीरो के रूप में लउकलें धरम पाजी. हिन्दी सिनेमा में उनके एक से बढ़के एक एक्शन फिल्म अइली सन आ उ अपना समय में दर्शकन के बीच ओही छवि खातिर जानल भी गइलें. बाकिर उनके नरम अउरी संजीदा किरदार वाला फिल्मन के भी अलग माहौल बनल. फिल्म ‘चुपके चुपके’ में डॉ परिमल त्रिपाठी होखे भा, ‘गुड्डी’ में उनके आपन असल जिंदगी, ‘सत्यकाम’ में सत्यप्रिय आचार्य भा ‘अनुपमा’ के अशोक; धरम पाजी के ई रूप उनके ही-मैन से इतर छवि बनावेला.\nधर्मेन्द्र आज 8 दिसंबर के 86 साल के हो गइलें. हरपल जवां दिल, सदाबहार धरम पाजी के रउआ अभियो उनके सोशल मीडिया हैन्डल पर भा कवनो टीवी शो पर देखब त बुझाई कि हिन्दी सिनेमा के एगो महान विरासत रउआ आंखिन के सामने बा, सजीव बा अउरी जिंदादिल भी. उ जब भी आपन बात फैंस के साथे साझा करेलें त बुझाला कि ई नरम धरम अपना जीवन के साँझ के उत्सव भी ओसहीं मना रहल बाड़े जइसे उ जवानी में ‘मैं जट यमला पगला दीवाना’ गा के मनवले रहले. हाँ, ओ शानदार बीतल बसंत के आह बाकिर नइखे गइल, अइसन बुझाला. आह जाई भी कइसे, आदमी जिनगी भर जिनगी के मोह में रहेला. ओके कइसे छोड़ देव, जब हेतना सुनहरा अतीत रहल होखे.\nधर्मेन्द्र के फिल्मी सफर बहुत सफल रहल अउरी जबरदस्त फैन फालोइंग वाला रहल. उनके 70 के दशक में विश्व के सबसे सुंदर पुरुष के रूप में चुनल गइल रहे. उनकरा के वर्ल्ड आइरन मैन के खिताब भी मिलल.\nधर्मेन्द्र के जन्म लुधियाना के खन्ना तहसील के नसराली गाँव में भइल. उनके पिता जी के नाम रहे केवल किशन सिंह देओल अउरी उ साहनेवाल तहसील के एगो गाँव में सरकारी स्कूल के हेडमास्टर रहलें. उनके माई के नाम सतवन्त कौर रहे. धर्मेन्द्र के पूरा नाम धरम सिंह देओल ह. उ पंजाबी जाट परिवार में पैदा भइलें आ बचपन गाँवे में बीतल. घर में पढ़ाई के माहौल रहे त उ आपन मैट्रिक के पढ़ाई फगवारा में कइलें.\nउनके फिल्मन में आवे के कहानी भी नाटकीय बा. उ शुरू से ही फिल्मन के बड़ा शौखीन रहलें. ई बात तबके ह जब देश नया-नया आजाद भइल रहे. तब फिल्मन में काम कइल एह बेरा लेखां शान के बात ना मानल जाव. लोग फिलिम सिनेमा के ऐयाशी के साधन बूझे अउरी एह में काम करे वाला लोगन के शोहदा आ बाउर लोग. 1959 के फिल्म कागज के फूल में गुरुदत्त ई बात के अपना कहानी में शामिल कइलें रहलें कि कइसे फिल्म से जुड़ल लोगन से सामान्य भा संभ्रांत परिवार के लोग रिश्ता ना जोड़े, काहें कि ई लोग नचनिया – बजनिया कहाव. ए बेरा त समय उलट गइल बा, लोग पइसा रुपया खर्च कर के अपना लइका लइकिनी के हीरो हीरोइन डांसर सिंगर बनावे चाहत बा. एही से बुझ सकीलें कि धर्मेन्द्र खातिर केतना कठिन रहल होई लुधियाना से बंबई के सफर.\nओह बेरा फिल्मफेयर मैगजीन एगो प्रतियोगिता करवावे अउरी नया प्रतिभा के ढूँढे जेकरा फिल्मन में काम करे के चांस मिले. धर्मेन्द्र भी बिना पिता जी के बतवले आपन बढ़िया फोटो खिंचवले अउरी बंबई प्रतियोगिता में भाग लेबे खातिर भेज देहलें. जवान धर्मेन्द्र के सुंदरता अउरी आकर्षक डील डौल के बात त केहू से छुपल नइखे. जब ज्यूरी उनके देखलस त सिलेक्ट कर लेहलस आ उनके बंबई के बोलावा आ गइल. एह तरे उ इहाँ अइलें प्रतियोगिता जितलें आ फिल्म में काम करे के मौका पवलें. बाकिर दुर्भाग्य से उ फिल्म कबो बन ना पावल. एह तरे एगो गाँव के लइका इहाँ बंबई में ठगा गइल रहे. बाकिर किस्मत त चमकहीं के रहे त चमकल. फेर कुछ साल बाद उनके 1960 में ‘दिल भी तेरे हम भी तेरे’ फिल्म में रोल मिलल. ओकरा बाद उनके साल 1961 में राजकपूर के फिल्म बॉयफ्रेंड में साइड रोल मिलल.\nएह फिल्म से लोग उनके चेहरा चिन्ह गइल रहे. ओकरा बाद उ लगातार छौ सात साल ले रोमांटिक रोल करत रहलें जे में प्रेमी के रोल मिले. चॉकलेटी चेहरा रहबे कइल त ओही तरह के खूब रोल मिलल. एह बीच उनके कुछ यादगार फिल्म अइली सन जइसे बंदिनी, अनपढ़, बहारें फिर भी आएंगी, आँखें, अनुपम आदि. 1966 के फिल्म फूल और पत्थर से धर्मेन्द्र के एक्शन हीरो वाला रोल बाहर आइल अउरी दर्शकन के भा गइल. ई फिल्म ओ साल के सबसे ढेर कमाई करे वाला फिल्म बनल आ उ एक्शन हीरो के रूप में स्थापित हो गइलें. एह फिल्म के हीरोइन मीना कुमारी के साथे उनके अफेयर के भी बड़ा चर्चा भइल रहे.\nपहिलहीं से शादीशुदा आ चार गो लइकन के बाप धर्मेन्द्र के दिल जब हेमा मालिनी पर आइल त उ उनका से बियाह कइए लेहलें. एकदम फिल्मी स्टाइल में ई बियाह भइल आ दुनू जाना के साथ अभिन ले बा. धर्मेन्द्र के कई गो फिल्मफेयर अवॉर्ड में नॉमिनेशन मिलल बाकिर उनके अभिनय के अवॉर्ड कबो ना मिलल. एतना सुपरहिट अउरी सबके पसंदीदा हीरो के नेशनल अवॉर्ड मिलबो कइल त घायल फिल्म के निर्माता के रूप में. उनके पूरा करियर के सम्मान में फिल्मफेयर लाइफटाइम अचिवमेंट अवॉर्ड देहलस.\nदेस-परदेस नामक भोजपुरी फ़िल्म में धर्मेंद्र के अभिनय के ख़ूब चर्चा भइल. भोजपुरिया लोग उनके भोजपुरी में अइले से उत्साहित रहे. आज एह महान अभिनेता के जन्मदिन पर उनका स्वास्थ्य अउरी खुशहाली खातिर कुशल मंगल कामना!\n(लेखक मनोज भावुक भोजपुरी साहित्य व सिनेमा के जानकार हैं.)\nTags: Bhojpuri News, Dharmendra


पिया परदेस गइल में गोपाल सिंह इंसपेक्टर का भूमिका में – Anjoria\nमई 18, 2010 गोपाल सिंह\nगायक बन के नायक बने के परम्परा निभावत गोपालो सिंह भोजपुरी सिनेमा में कदम धर दिहले बाड़न. गोपाल सिंह के कई गो अलबम पहिलही धूम मचा चुकल बा आ लोग इनका गायकी के दिवाना बन चुकल बा. गोपाल सिंह अभिनीत पहिलका फिल्म रहुवे गंगा मिले सागर से आ अब दुसरको फिल्म बन के तइयार हो चुकल बा. एह फिल्म के नाम हऽ पिया परदेस गइल जवना में गोपाल सिंह एगो पुलिस इंसपेक्टर के भूमिका कइले बाड़न.\nगोपाल सिंह पूरा तइयारी कर के सिनेमा का दुनिया में आइल बाड़े. एक्टिंग के कोर्स कइलें, मुंबई में डांस सीखलें आ एक्शन में त माहिरे हउवन. मशहूर फाइट मास्टर दर्शन कुमार के ऊ आपन गुरु मानेलें. गोपाल सिहं के इच्छा रहेला कि कवनो फूहड़ संवाद भा गीत इस्तेमाल कइला बिना फिल्म करस जवना के पूरा परिवार एक साथ बइठ के देख सको.\nभोजपुरी सिनेमा का साथ साथ गोपाल सिंह एगो हिन्दी फिल्म रब दी मर्जी ओ में इंसपेक्टरे के रोल अदा कर रहल बाड़न. साथही स्टेजो शो करत रहेलें जवना में उनकर प्रशंसकन के भीड़ खूब जुटेला.\n(स्रोत : मो॰ खालिद)


हार का डर से अमेठी से भगले बबुआ – टटका खबर\nMar 31, 2019 अमेठी, भाजपा, मुस्लिम, राहुल, वयनाड, हार के डर\nकांग्रेस के मलिकार पचासा पार करत जवान बाकिर बोली से बबुआ राहुल गाँधी के अब अमेठी सुरक्षित नइखे लागत. बुझा गइल बा, भा उनुका के उनुके लगुआ-भगुआ बुझवा दिहले बाड़ें सँ कि अबकी अमेठी का भरोसे रहल ठीक नइखे. ओहिजा भाजपा उमीदवार स्मृति ईरानी बहुते भारी पड़ गइल बाड़ी राहुल पर. पिछलो बेर राहुल के जीत के अंतर बहुते घट गइल रहुवे आ अइसन ना होखे कि अबकी संसद के चौखट देखल उनुका नसीब में ना होखे. से कांग्रेस के सिपाहसालार राहल के केरल के वायनाड से लड़े के तइयार कर लिहलें.\nवयनाड के सभले बड़ खासियत राहुल भा कांग्रेस ला ई बा कि ओहिजा मुसलमान भोट ढेरे बा. अलग बाति बा कि काग्रेस के एह फैसला से बँवारा गोल बहुते परेशान हो गइल बा. बँवारा गोल राहुल के पहिलहीं से धिरावत बा कि केरल से उनुकर चुनाव लड़ल गठबन्हन के राजनीति ला बहुते नुकसानदेह होखे जा रहल बा. बँवारा गोलबन्दी के निकहा मालूम बा कि राहुल के केरल से चुनाव लड़ला के असर पूरा प्रदेश पर पड़ी आ पूरा देश से सिमटात जात बँवारा गोल अब अपना आखिरिओ किला से बाहर फेंका सकेला.\nवइसे भाजपा के एह बाति से बड़हन फायदा होखे जा रहल बा कि राहुल के अमेठी सीट पर हार लउके लागल बा आ ऊ अब चारखाना लूंगी पहिर के प्रचार करत लउक सकेलें. राहुल के जनेऊधारी ब्राह्मण के नौटंकिओ कइल बेकार होखे जा रहल बा आ पूरा कांग्रेसी गोल एकर नुकसान उठावे जा रहल बा. कांग्रेस खातिर अउरो पीड़ादेह बाति इहो बा कि बहिना के प्रचारो उनुकर बेड़ा पार करावे नइखे जा रहल. वइसे चरचा एहू बाति के बा कि भाजपा वयनाडो से आपन कवनो बड़का नेता के चुनाव मैदान में उतार सकेले.


भोजपुरी विशेष: बंगाल में राजनीतिक ध्रुवीकरण नया फेज में | Bhojpuri special article West Bengal politics polarization BJP TMC AIMIM Mamta Banerjee nodakm – News18 हिंदी\nभोजपुरी विशेष: बंगाल में राजनीतिक ध्रुवीकरण नया फेज में\nबंगाल के कइगो मुस्लिम संगठन के कहनाम बा कि ओवैसी त हैदराबाद से आपन राजनीति चलइहें, आ एहिजा पहिलहीं से दीदी (ममता बनर्जी) हमनी का लगे बाड़ी.\nपश्चिम बंगाल में राजनीतिक हलचल बहुते तेज बा. साफे लउकता कि भारतीय जनता पार्टी (भाजपा) बंगाल में प्रमुख विपक्षी पार्टी हो गइल बिया. तृणमूल कांग्रेस के अलावा ओकरा के फिलहाल केहू चुनौती ना दे पाई. बाकिर सत्तारूढ़ तृणमूल कांग्रेस एने एगो नया राजनीतिक दांव चलले बिया. बंगाल इमाम एसोसिएशन के हेड मोहम्मद याह्या प्रदेश के मुसलमानन से ताजा अपील कइले बाड़े कि असद्दुदीन ओवैसी के पार्टी ‘आल इंडिया मजलिस-ए- इत्तेहादुल मुस्लिमीन ’ (एआईएमआईएम) के वोट एकदमे नइखे देबे के. उनुकरा पार्टी के वोट दिहल माने भाजपा के वोट दिहल. ओने प्रदेश के कइगो मुसलिम संगठन एही बात के दोहरावतारे सन. तले एगो अउरी धमाका हो गइल बा. ओवैसी के पार्टी एआईएमआईएम के बंगाल के कार्यकारी अध्यक्ष शेख अब्दुल कलाम अचानके तृणमूल कांग्रेस में शामिल हो गइल बाड़े. कहाउति ह कि कपार छिलवावते बरफ परे लागल. ईहे ओवैसी का संगे हो गइल बा. ऊ एहिजा के मुस्लिम संगठन के प्रमुख स्थल फुरफुरा शरीफ के मुखिया संगे बैठक कके जोगाड़ भिड़वले रहले ह. काहें से कि फुरफुरा शरीफ मुसलमान लोगन के श्रद्धा स्थल ह. बंगाल के कइगो मुस्लिम संगठन के कहनाम बा कि ओवैसी त हैदराबाद से आपन राजनीति चलइहें, आ एहिजा पहिलहीं से दीदी (ममता बनर्जी) हमनी का लगे बाड़ी.\nभाजपा भी बड़ा तगड़ा ढंग से राजनीतिक गोटी बिछवले बिया. जौन भाजपा बंगाल में पिछला विधानसभा चुनाव में खाली3गो सीट पवले रहे ऊ कइसे आजु प्रमुख विरोधी दल बनि गइल बा? एकर झलक एगो हाले में प्रकाशित अंग्रेजी किताब “मिसन बेंगाल, अ सेफ्रान एक्सपेरिमेंट” में मिलता. एकर लेखक हउवन स्निग्धेंदु भट्टाचार्य. ई किताब हार्पर कालिंस प्रकाशन से आइल बिया. एकर निचोड़ ईहे बा कि भाजपा अगर बंगाल में आज मजबूत होत जातिया त एकर कारन बा अतीत के मेहनत. ममता बनर्जी के एगो धर्म विशेष के लगातार समर्थन दिहला से उनुकरा खिलाफ जमीन तैयार होखे लागल. दू गो धार्मिक संप्रदाय के कौनो आयोजन के डेट एके दिने परि गइल त मुख्यमंत्री एगो खास धर्म के लोगन के महत्व देसु. त ममता बनर्जी के छवि एगो विशेष धर्म के पोषक के रूप में हो गइल. किताब कहतिया कि एसे बहुसंख्यक समुदाय में असंतोष फइले लागल. एकर फायदा राष्ट्रीय स्वयं सेवक संघ (आरएसएस) उठवलस. ऊ अपना 30 गो विभिन्न संगठन के आपन जमीन तैयार करे खातिर बंगाल में उतार दिहलसि. धीरे- धीरे जमीन पक्का होखे लागल. अब ओही के नतीजा ह कि बंगाल के अधिकतर गांव में भाजपा के लोग मिल जइहें. पिछला साल भाजपा के कार्यकर्ता लोगन के हत्या भइल त लागल कि पार्टी के अउरी तैयारी करेके परी. बाकिर ना, भाजपा के प्रभाव बढ़े लागल. एकर कारन शुभेंदु अधिकारी बाड़न. ऊ तृणमूल कांग्रेस से भाजपा में एहीसे आइले बाड़े कि तृणमूल के सफाया करेके बा. उनुकर कहनाम बा कि तृणमूल कांग्रेस एगो कंपनी के रूप ले चुकल बिया, पार्टी नइखे रहि गइल. एइजा के राजनीतिक प्रेक्षक लोग कहता कि भाजपा के शीर्ष नेतृत्व रणनीतिक रूप से बहुते मजबूत बा. कौनो दांव खाली नइखे जाए देत.\nपहिले सत्तारूढ़ तृणमूल कांग्रेस आ भारतीय जनता पार्टी के कार्यकर्ता के बीच भिड़ंत के खबर छिटफुट मिलत रहल ह. अब अक्सर मिलता. हाले में पूर्व मेदिनीपुर आ पश्चिम मेदिनीपुर जिला में दूनों पार्टी के कार्यकर्ता में झ़ड़प के खबर आइल रहल ह. पश्चिम बंगाल में राजनीतिक हिंसा के पुरान इतिहास बा. त मेदिनीपुर के अंग्रेजी अखबार वाला मिदनापुर लिखेले सन. त एहिजा क्लीयर कइल जरूरी बा कि मेदिनीपुर आ मिदनापुर एकही ह. शुभेंदु अधिकारी के भारतीय जनता पार्टी (भाजपा) में शामिल भइला का बाद भाजपा अउरी ताकतवर भइल बिया. ऊ पिछला महीना मेदिनीपुर में ही आके भाजपा में शामिल भइले. कइगो विधानसभा क्षेत्रन पर शुभेंदु के पकड़ मजबूत बा.\nभाजपा के प्रभाव लगातार बढ़ता, नया रूप आ मजबूती लेके. हिंदीभाषी इलाका में भाजपा पहिलहीं से कब्जा क लेले बिया. त 2011 के देशव्यापी आंकड़ा कहता कि समूचा देश में हिंदी भाषियन के संख्या 43.63 प्रतिशत बा. खुद ममता बनर्जी कहले बाड़ी कि बंगाल के कई जिलनं में हिंदी भाषियन के संख्या 30 प्रतिशत से ज्यादा बा. हावड़ा, हुगली, उत्तर 24 परगना, बैरकपुर, नैहाटी, चंदननगर, भाटपाड़ा, आसनसोल, रानीगंज, बर्दवान, बैंडेल, खड़गपुर वगैरह में अइसहीं हिंदीभाषी लोगन के संख्या ढेर बा. एह लोगन में भोजपुरिया लोगन के संख्या प्रचुर बा. अब एने वृहत्तर कोलकाता में आईं त 52 प्रतिशत लोग गैर बांग्लाभाषी बा. त एह गैर बांग्लाभाषी में से 30 प्रतिशत त हिंदीभाषिए लोग बाड़े.\nत एही से हिंदीभाषी वोट के ताकत के अनुमान लगावल जा सकेला. भाजपा के काट में हिंदीभाषी समाज के अपना ओर खींचे खातिर ममता बनर्जी सरकार पश्चिम बंग हिंदी अकादमी के थोड़हीं दिन पहिले पुनर्गठन क देले बिया. तृणमूल कांग्रेस में हिंदी सेल बना दिहल गइल बा. आ हालहीं में तृणमूल कांग्रेस हिंदीभाषियन के लुभावे खातिर कुछ जगह लिट्टी- चोखा कार्यक्रम कइले रहल ह. पश्चिम बंगाल में ममता बनर्जी सरकार जुलाई 2012 में हिंदी के दूसरी राजभाषा के तौर पर मान्यता दे देले रहे. ओह घरी कैबिनेट हिंदी के साथे उड़िया, संथाली आ गुरुमुखी के भी दूसरी राजभाषा के तौर पर मान्यता दे देले रहे. ममता सरकार उर्दू के दूसरी राजभाषा के रूप में पहलहीं मान्यता दे चुकल रहे.\nत का खाली हिंदी भाषिए भाजपा के समर्थक बा लोग. बंगाली लोग नइखन? बंगाली समुदाय के अनेक लोग भाजपा के पक्ष में बा. ई बंगाली समुदाय एंटी इस्टेब्लिशमेंट मानसिकता वाला ह. यानी सत्ता विरोधी मानसिकता के. एह समुदाय के लागता कि भाजपा ओकरा विचारधारा के करीब बिया. एही से बंगाली समाज के अनेक लोग भाजपा के संगे लउकता.\nत वाममोर्चा आ कांग्रेस के का हाल बा? आखिर ममता बनर्जी के सत्ता में आवे के पहिले वाममोर्चा ही 34 साल तक सत्ता में रहे. वाममोर्चा आ कांग्रेस के दोस्ती पुरान ह. एहू बारी दूनों पार्टी समझौता कइले बाड़ी सन. त समझौता से का होई? पिछला लोकसभा में भी गठजोड़े रहे. त 42 गो लोकसभा सीट में से वाममोर्चा के एकहू ना मिलल. वाममोर्चा लोकसभा में शून्य हो गइल. ओकर वोट प्रतिशत भी घटि के 6.34 प्रतिशत हो गइल. कांग्रेस के खाली दू गो लोकसभा सीट मिलल रहे. अब विधानसभा चुनाव का ओर देखल जाउ. पिछला विधानसभा चुनाव में एह समझौता से वाममोर्चा के 32 गो आ कांग्रेस के 44 गो सीट मिलल रहे. माने गठजोड़ के फायदा कांग्रेसे के ढेर मिलल. बाकिर एह विधानसभा चुनाव में कांग्रेस के स्थिति पिछला बार से कमजोर लागता.\nवाममोर्चा आ काग्रेस में वाममोर्चा बड़ भाई ह. माकपा के वरिष्ठ नेता सुजन चक्रवर्ती एह समझौता में प्रमुख भूमिका में रहले ह. कुछ दिन पहिलहीं उनकर कहनाम रहे- “हमनी के बीच (वाममोर्चा आ कांग्रेस के बीच) आपसी समझ हरदम रहल बा. एह साल के बंगाल चुनाव में भी हमनी के साथहीं बानी जा. बाकिर केरल माडल एकरा से प्रभावित ना होई. ओहिजा कांग्रेस हमनी के राजनीतिक प्रतिद्वंद्वी बिया. राजनीतिक समझौता राज्य विशेष के राजनीतिक परिस्थिति पर निर्भर करेला. दू गो दक्षिणपंथी पार्टी भारतीय जनता पार्टी आ तृणमूल कांग्रेस एकही सिक्का के दूगो पहलू हउवी सन. हमनी का दूनो से समान दूरी बनवले बानी जा.”\nत आम जनता वाममोर्चा के एही कनफ्यूजन वाला वक्तव्य से चकरा जाले. केरल में कांग्रेस तहन लोग के प्रतिद्वंद्वी पार्टी बिया आ बंगाल में दोस्त हो गइल. त तहन लोग के सिद्धांत ह का? कांग्रेस के विचारधारा त एकही बा. केरल होखे भा बंगाल. त तहन लोग एह बयान से का साबित करेके चाहतार लोग? एही कुल से वाममोर्चा के हालत पातर बा. (यह लेखक के निजी विचार हैं.)\nTags: AIMIM, Bhojpuri article, Bhojpuri special, BJP, Mamta Banerjee, TMC, West bengal


दिल ले गईल ओढनिया वाली के मुख्य खलनायक रजनीश झांजी – Anjoria\nकरीब तीन दर्जन से अधिका छत्तीसगढ़ी फिलिमन के सफल अभिनेता रजनीश झांजी अब भोजपुरी सिनेमा में बालाजी सिने विजन प्रा० लि० के बैनर तले बनत फिल्म “दिल ले गईल ओढनिया वाली” में बतौर मुख्य खलनायक जबरदस्त एंट्री मरले बाड़न. एह फिल्म में ऊ छत्तीसगढ़ी स्टार शशिमोहन सिंह, खेसारीलाल यादव आ अंजना सिंह के प्रेम कहानी के बीचे राह के रोड़ा बनल अंगार यादव का किरदार में अपना अभिनय के लोहा मनववले बाड़न. फिल्म के शूटिंग का दौरान सेट पर मौजूद हर आदमी इनका अभिनय के मुरीद हो गइल.\nबचपने से अभिनय के प्रति दीवानगी आजु रजनीश झांजी के एगो बड़हन मुकाम पर ले आइल बा. लगभग तीन दर्जन छत्तीसगढ़ी फिलिमन में सफल अभिनय कर चुकल रजनीश झांजी के सफल फिल्मन में “झन भूलौ माँ बाप ला (सिल्वर जुबली ), टूर रिक्शावाला ( सौ दिन ) अउर भाँवर (पचास दिन ) वगैरह बाड़ी स. भोजपुरी में आवे वाली इनकर फिलिम बाड़ी स एलाने जंग, हमरे नावे जिला हिलेला आ गर्दा उड़ा देब.


Corona epidemic time is difficult need cooperation not allegations Bhojpuri: कोरोना महामारी में ई समय बा कठिन, आरोप ना सहयोग चाहीं– News18 Hindi\nCORONA EPIDEMIC TIME IS DIFFICULT NEED COOPERATION NOT ALLEGATIONS\nअब जब एगो महामारी आइल बिया त केहू के कोसे के बजाय सहयोग वाला रवैया के जरूरत बा. बहुते लोग एह संकट में मदद कर रहल बा. बड़े- बड़े उद्योगपति से लेके व्यक्तिगत स्तर तक लोग सहानुभूतिपूर्वक भारी स्तर पर हेल्प करता. अब ओह लोगन के छोड़ि दीं, जेकर सोच एतना गिर गइल बा कि एह महामारी में भी ऊ कालाबाजारी करता.\nLast Updated : May 21, 2021, 14:10 IST\nजेने देखीं एकही बात लउकता. सोशल मीडिया पर आरोप लगावे वाला ढेर लोग लउकतारे. हम केंद्र सरकार के पक्ष नइखीं लेत. बाकिर सरकार पर अनेरे आरोप काहें लगावे के चाहीं? आखिर कई करोड़ लोगन के कोरोना के वैक्सिन लागि चुकल बा कि ना. बाकियो लोगन के लगबे करी. त धीरे- धीरे कुल इंतजाम होई. देश के मशहूर हृदय रोग विशेषज्ञ देवी शेट्टी ठीके कहतारे कि सबसे आसान काम बा केंद्र सरकार पर आरोप लगावल. सरकार के मदद वाला कदम ढेर लोगन के लउकते नइखे. सरकार चौकस बिया. उनुकर ई वीडियो यू ट्यूब पर खूब देखल जाता. एसे कि ऊ वस्तु स्थिति के क्लीयर वर्णन क रहल बाड़े.\nअतहत बड़ देश बा. हमनी के संसाधन कम बाड़े सन. 60 साल से ज्यादा कांग्रेस पार्टी सत्ता में रहल बिया. त ऊहे कौन बड़का काम कइले बिया आ हर जिला में एगो एम्स स्तर के अस्पताल काहें नइखे खोल देले? अब कांग्रेस के लाजो नइखे लागत कि ऊ केंद्र में सत्तारूढ़ दल पर आरोप लगावतिया. जब कांग्रेस एतने दूर दृष्टि वाली रहित त एतना दिन में एगो स्वास्थ्य के इंफ्रास्ट्रक्चर, एगो व्यापक ढांचा बना देले रहित. ऊहे कौन बजट में स्वास्थ्य खातिर खजाना खोलले रहे. अब जब एगो महामारी आइल बिया त केहू के कोसे के बजाय सहयोग वाला रवैया के जरूरत बा. बहुते लोग एह संकट में मदद कर रहल बा. बड़े- बड़े उद्योगपति से लेके व्यक्तिगत स्तर तक लोग सहानुभूतिपूर्वक भारी स्तर पर हेल्प करता. अब ओह लोगन के छोड़ि दीं, जेकर सोच एतना गिर गइल बा कि एह महामारी में भी ऊ कालाबाजारी करता. लागता कि ई कालाबाजारी करे वाला लोग अपना के अजर- अमर मानता. मानता कि हमार मृत्यु ना होई. ऊ सोचता- “जतना लूटे के बा लूट ल. महामारी बा त रहो. हमार काम बा लूटल. मानवता पीड़ित बा त रहो. हमार काम बा तड़पत रोगिन के घर वाला लोगन के ब्लैक में आक्सीजन कंसंट्रेटर बेचल.\nई पइसा हमरा के सुखी क दी. हम ना मुअब, भले सारा संसार मरि जाई. के कहता कि जीवन पानी के बुलबुला हो गइल बा. जेकरा खातिर बुलबुला बा, रहो. हम त अमर होके आइल बानी. हम एह जीवन में ना लूट मचाइब त कब लूटब? लोग तड़पता त तड़पो. हम आ हमार परिवार नइखे नू तड़पत. जनता से हमरा का मतलब बा. हम त कालाबाजारी करब, हमहीं ना, हमार बाप कइले बाड़े, हमार दादा कइले बाड़े. लोगन पर बिपति परल बा त परो. हमार काम बा केहू तरे पीड़ित, चिचियात, बेहाल, परेशान लोगन के खून चूसल. हम ईहे पाप के धन स्वर्ग में लेके जाइब आ कुछ धन अपना बाल- बच्चन खातिर छोड़ि जाइब. एही से हमार परिवार सुखी रही. बाकी लोग तड़पत रहो.”\nअब रउवां कहत रहीं कि अइसन लोग मनुष्य के नांव पर राक्षस बा. नीच बा, कुत्सित बा. आक्सीजन के सिलिंडर, आक्सीजन कंसंट्रेटर आ दवाई के ब्लैकमार्केटिंग करे वालन के नरक मिली. बाकिर एह बेहया लोगन पर एकर असर नइखे परे वाला. पुरनिया लोग कहि गइल बा- कि गलत काम करे वाला कइसन लोग होले- सौ- सौ जूता खाय, घुस के तमाशा देखे. लानत- मलामत होता, बाकिर करी लोग ऊहे जौन ओह लोगन के कुत्सित दिमाग कही. त छोड़ीं. दिल्ली के एगो कौनो नामी ढाबा/होटल वाला एगो अइसने ब्लैकमार्केटियर पकड़ाइल बा. टीवी चैनल देखावतारे सन कि ओकर होटल आ घर बहुते आलीशान बा. ओकरा पर मोकदिमा चली. त छोड़ीं अइसना लोगन के बात. गिरफ्तारी का बाद ओकर फोटो अभी नइखे छपल. छपि जाइत तबो लउकित कि ओकरा चेहरा पर कौनो पश्चाताप के चिह्न नइखे.\nजे सेवा करता, ऊ चुप बा. चुपचाप लोगन के सेवा करता. केतरे परेशान हाल, बेमार लोगन के मदद कइल जाउ- सोचता. कतने लोग मुफ्त में भोजन करा रहल बा. कतने लोग दान दे रहल बा. जे कुछु नइखे करत, एको पइसा के सहयोग नइखे करत, ऊ बड़ी- बड़ी बात करता.\nकेंद्र सरकार पर दोषारोपण करता. ठीक बा, आलोचना करेके राउर अधिकार बा. बाकिर एह घरी आलोचना करेके समय नइखे. ई वैश्विक आपदा ह. समूचा विश्व एह जैविक हथियार के सामना करता. त ई समय बा रचनात्मक सहयोग के. जदि रउवां कौनो कोरोना रोगी के फोन पर ढाढस बंधा देतानी त ऊहो सहयोग कहाई. अब कोरोना रोगी से घृणा करेके भा डेराए के समय नइखे. हं रोगी से रउरा दूरी बनाईं बाकिर ओकरा प्रति सहानुभूति राखीं. ऊहो मनुष्य ह. ऊ कोरोना से पीड़ित हो गइल बा त ई ओकर दोष नइखे. ई प्राकृतिक प्रकोप ह. एह बेमारी से केहू पीड़ित हो सकेला. दूरी बना के भले रहीं बाकिर ओकर हालचाल लेत रहीं. ओकरा सुविधा- असुविधा पर नजर राखीं.\nसंकट में देशवासी एकजुट हो जाई लोग त ढेर समस्या के समाधान हो जाई. जब ई बेमारी हवा का माध्यम से फइल रहल बिया त केहू का क सकेला. जब एह समस्या से हमनी के उबरि जाइब जा, तब बात दोसर बा. रउरा जौन मन में बा कहीं. जब राहत मिल जाई त केहू के कौनो बात सुने में मनो लागी. अभी त जेने देखीं ओनिए लोग केंद्रीय सत्ता पर आरोप लगा रहल बा. त ई प्रवृत्ति कौनो फायदा ना पहुंचाई. सरकार के जतना करेके बा जरूर करी. सरकार जानतिया कि ई कतना बड़ संकट बा. आगे के का रणनीति होखे के चाहीं. नया नया दवाई लांच हो रहल बाड़ी सन. रूसी वैक्सिन स्पूतनिक भी आइए गइल बा. नोजल वैक्सिन के पहल होइए गइल बा. त काम हो रहल बा. हमनी के देश के जनसंख्या एक अरब 30 करोड़ से ज्यादा बा. एतना भारी जनसंख्या के चिकित्सा व्यवस्था एतना कम संसाधन में कइल एगो चुनौती बा. एसे धैर्य से काम लेबे के चाहीं.\nअकुता के फट दे आरोप लगावल ठीक नइखे. विपदा आ महामारी में मन शांत राखि के कौन सार्थक उपाय कइल जाउ एकरा पर फोकस कइल बुद्धिमानी बा. केहू के गरिया के रउरा मन के भले शांति मिल जाउ, बाकी ई घातक कदम कहाई. हमनी शांत रहिके सोचेके परी कि का करीं जा जौना से एक दूसरा के मदद मिले. कौना पीड़ित परिवार के कइसे मदद क सकेनी जा. जब रोग हवा में फइलल बा. त सभे हवा में सांस लेता. केहू बांचल नइखे. कोरोना रोगी के प्रति प्रेम आ सौहार्द्र रहो, घृणा आ डर ना. (लेखक विनय बिहारी सिंह वरिष्ठ स्तंभकार हैं. यह उनके निजी विचार हैं.)


डगर प डगरल (बतकुच्चन १३५) – Anjoria\nघर आ डेरा, चलल आ डगरल. घर डेरा ना होखे आ डेरा घर ना कहाव. ओही तरह चलल कुछ अउर बात ह डगरल कुछ अउर. हालांकि घरो में आदमी रहेला आ डेरो में. चललो में चलल जाला आ डगरलो में. अब एहिजा घर आ डेरा के फरक त बहुते लोग जानेला. खास क के उ लोग जे आपन गाँव घर छोड़ महानगरन में डेरा डाल लिहले बा. डेरा अस्थायी शिविर होला. आजु एहिजा बानी काल्हु ओहिजा. डेरा में ना रहीं त डेरा डेरा डेरा ना रहि जाव. जबकि घर में रही भा ना घर हमेशा घरे रहेला. दिक्कत आवेला नयकी पीढ़ी के. जे जनमल त डेरा में , पलाइल पोसाइल डेरा में, बहुत लोग के त शादी बिआह ले डेरा से हो गइल. स्वाभाविक होखी कि एह पीढ़ी ला डेरा डेरा ना होके घर जइसन हो जाला. बाकिर तबहियों ऊ घर ना हो पावे जबले डेरा के घर बना ना लीहल जाव. घर बनवला के मतलब कि ओह डेरा के स्थायी बना लिहल. जमीन मकान खरीद के ओहिजे बस गइल. एह हालत में पुरनकी पीढ़ी ला होखे भा ना होखे नयकी पीढ़ी ला उहे घर हो जाला. काहे कि ओकर सगरी इयाद ओही जगहा से जुड़ल होला. आ पुरनकी पीढ़ी वाला जमाना से डेरा के घर बना लिहला का बावजूद ओकरा के घर ना मान पावे. कही ना कहीं मन का कवनो कोना में ओकरा ओह घर के इयाद बनल रहेला जहाँ से ओकर बचप‍न जुड़ल रहल. एह हालात में पुरनकी आ नयकी पीढ़ी में एक तरह के खिंचाव बन जाला. पुरनका अपना घर ओर जाए चाहेला त नयका के बुझइबे ना करे कि जहाँ से बरिसन से कवनो आना जाना नइखे ओहिजा त अतना बेचैनी काहे. आ ई तबले बनल रही जबले नयकी पीढ़ी अपना बाद वाली पीढ़ी का सोझा ना आ जाई.\nअब चलल जाव चलल आ डगरल पर. कुछ लोग घर से डेरा ले चल के जाला त कुछ लोग डगर के. सोचीं कि एगो के चलल काहे कहतानी आ दोसरका के डगरल. आदमी भा कवनो जीव भा वाहन जब कवनो योजना से, प्रयास क के, उर्जा खरच करत कहीं से कहीं जाला त ओकरा के चलल कहल जाला. आदमी चलेला, जानवर चलेला, गाड़ी चलेला. बाकिर डगरा के बैंगन चले ना डगरेला. एह डगरे में ओकरा वश में कुछ नइखे. ओकरा मरजीओ के सवाल नइखे कि उ ओने डगरल चाहत बा कि ना, आ एह डगरला में ओकरा ना त उर्जा खरच करे के पड़ेला ना प्रयास के जरूरत होला. एही तरह आदमीओ का जिनिगी में हो जाला जब ओकरा अपना मरजी का बिना हालात का मजबूरी से, नदी के धार में बहत एक जगहा से दोसरा जगहा ले डगर जाए पड़ेला. डगर राहो के कहल जाला आ डगरलो के. रहल बात डगरा के त अबहींए नू सूप आ डगरा से भेंट भइल रहुवे. सूप से छाटल जाला आ डगरावलो बाकिर डगरा से सूप जइसन काम ना लिहल जा सके. डगरा गोल आ सपाट होला जबकी सूप चौकोर.\nचलत चलत डगर आ ठहर के बातो करत चलीं त गलत ना होखी. अब ई रउरा प बा कि एक ठहर से दोसरा ठहर ले डगर के जात बानी कि चल के. ठहर ऊ जहाँ आदमी ठहर जाव. ठहर पर ठहरल जाला आ जहाँ आदमी ठहर जाव तवन ठहर हो जाला. बाकिर हम एहिजा ना ठहर सकीं. हमरा त अबही डगरल जाए के बा. चलत बानी अपना डगर पर रउरा अपना डगरे जाईं.


जेकरा नोहे ना रही से बखोरी का – Anjoria\nFeb 11, 2012 कानाफूसी, लोकनाथ तिवारी\n– लोकनाथ तिवारी\nउर्फ “गिरते हैं शहसवार ही मैदाने जंग में”\n‘वैलेंटाइन डे’ के मौसम शुरू हो गइल बा. कुछ दे के दिल लेबे भा देबे के परंपरा हमनी का देश में कहवाँ से आइल एकर कवनो प्रामाणिक इतिहास नइखे. ‘रोज डे’, ‘प्रपोज डे’, ‘चॉकलेट डे’, टेडी बीयर डे, ‘हग डे’ अउर ‘किस डे’ का बाद वैलेंटाइन डे के बहुत इन्तजार वाला दिन आवेला. एह दिनन के बहाने प्रेमी जोड़ा एक दोसरा से आपन भावना जतावेले. हँ एकरा पहिले कुछ ना कुछ देके आपन सुरक्षा पुख़्ता करे के कोशिशो जरूर कइल जाले.\nस्वघोषित लव गुरुअन के कहना बा कि पहिलका जमाना में केहु के सोझा प्रेम के इजहार कइल खतरा से खाली ना रहत रहे. पता ना लागत रहे कि कब लेबे का बदले देबे पड़ जाव. कुछ देके खुश कइला का बाद अपना दिल के भावना के आवाज दिहला में खतरा कम होखेला.\nपहिले चिट्ठियन का जरिये दिल के बात सोझा ले आवल जात रहुवे जवना में खतरो ढेर रहत रहुवे. चिट्ठी का साथ गुलाब भा गेंदा के फूलो रहत रहे भा मोर के पाँख. साथही हाथ जोड़ के निहोरोर रहत रहे कि एह चिट्ठी के अपना बाप भाई आ काका का हाथ में मत पड़े दीहऽ. भलही प्रेम प्रस्ताव नकार के राखी बाँधे के नौबत आ जाव, प्रेम के इजहार करे में निमना निमना के घिग्घी बन्हा जात रहुवे. कबो कबूतर का जरिया त कबो मुहल्ला के पप्पू त कबो ‘कहीं पे निगाहें कहीं पे निशाना’ का तरह सखी भा सखा का सहारे अपना चाहत के आवाज दिहल जात रहुवे.\nअब त ना ऊ पहिले जस खतरा रहल ना मुसीबत. धन्यवाद बा मोबाइल फोन के, जे प्यार के इजहार कइल हलुआ खइला जतना आसाना बना दिहले बा. चुटपुटिहा एसएमएस भेज के रउरा आपन बाति बेहिचक कह सकीलें. कुछ हिम्मतवर लोग त सीधे फोने करे के रिस्क ले लेला. एकरा अलावे आजु नेट चैट, सोशल साइट्स, एमएमएस, ई-मेलो का मार्फत नवही प्रेमी आपन बाति गंतव्य ले चहुँपा देले.\nअब त प्यार के इजहार खातिर बाकायदा अलगा-अलगा दिन के अलगा-अलगा तरीका से आपन बाति कहे के मौका प्रेमियन का सोझा बा. ‘ना इज्जत के चिंता, ना फिकर कवनो अपमान के’ वाला फार्मुला अपनावे वालन के केहु के गारी भा झाँपड़ो के डर ना रहे. ऊ त बस राह चलत शोहदन का तरह आपन बाति कह देले. बदले में इडियट, स्टुपिड भा मुँह झँउसा जइसन विशेषण सुनियो के बेहाया का तरह ही-ही कर के दाँत निकाल देले.\nप्यार के सौगात का साथ वैलेंटाइन डे के तइयारितन में जुटल प्रेमियन खातिर ई करो भा मरो के हालात बना देला. ई अवसर एक बेर हाथ से निकल गइल त साल भर हाथ मले के नौबत आ सकेला. पूरा साल एह दिन के इंतजार करे वाला कई तरह के तइयारी करेले. जानकार प्रेमगुरुअन के मानना बा कि प्रेम के इजहार करे में जल्दीबाजी ना करे के चाहीं. एके दिन में किला फतह ना होखे. प्रपोज करे से डेरात बानी त सबले पहिले ओकरा से दोस्ती करीं. बातचीत कर के मैदान बनाईं. फोन पर दिन में दू तीन बेर निमन निमन चुटपुटिहा एसएमएस भेजीं.\nई एगो खुशी के मौका होला से असफल रहला पर मन छोट करे वाला के बड़ाई ना मिल सके. प्यार में पिटाए तक ले के नौबत आ सकेला आ वीर-बहादुर उहे कहाला जे गिर-गिर के सम्हरेला, आ जबले किला फतह ना करे ले चैन से नाबइठे. कहले गइल बा कि ‘ई इश्क आसान ना हवे गालिब, ई त आग के दरिया ह जवना के पँवड़ के पार करे के बा.’\nहालांकि प्यार के डगर ओतनो मुश्किल ना होखे जतना ई शायर बतवले बाड़े, बस कोशिश करत रहे के चाहीं. प्यार के डगर पर चले वाला कुछ देर ला राह से भटक सकेले बाकिर एह राह में मंजिल जरूर मिलेला. कुछ देर ले असफल रहला से जोगी बन गइल नीक ना कहल जा सके. गारी बात लात सुनियो के अपना जिनिगी के सुख हासिल कइल जा सकेला. एहसे लागल रह जवाने आजु ना त काल्हु किला फतह होखही के बा. उर्दू में कहल गइल बा कि “गिरते हैं शहसवार ही मैदाने जंग में, वो तिफ्ल क्या गिरे, जो घुटनों के बल चले”. भोजपुरी में मिलत जुलत कहावत इहे होई कि जेकरा नोहे ना रही से बखोरी का. आ नोह एके दिन में ना बढ़ जाव. ओकरा के धीरज राखत बढ़ावे के पड़ेला.\nबस सबुर राखीं आ गारी के गुलाल बने में देर ना लागी.\nलोकनाथ तिवारी से कोलकाता के दैनिक प्रभात वार्ता के वरिष्ठ पत्रकार हईं.\nअमिताभ बच्चन आ जया साथे निरहुआ आ पाखी\nOne thought on “जेकरा नोहे ना रही से बखोरी का”\nAre Waaah !\nhetana barhiya anuvaad !\nEe raure kai sakine……………


मुख्यमंत्री नीतीश कुमार शनिचर का दिने मुजफ्फरपुर में कहले कि विधानसभा के शीतकालीन सत्र में सात दिस्मबर के लोकायुक्त विधेयक पेश कर दिहल जाई. एहसे पहिले एगो सर्वदलीय बइठक बोलावल जाई जवना में मिलल राय के विधेयक में शामिल कइल जाई.\nअरवल जिला के परासी थाना इलाका में सूर्य मंदिर का नियरा एगो पेड़ से लटकल लाश मिलल बा जवन पन्द्रह साल के लड़िका रवि के बतावल जात बा.\nबिहार में विधायक अउर विधान पार्षदो अपना संपत्ति के ब्योरा साले साल दिहल करीहें. एकरा के जरुरी बना दिहल गइल बा.\nपटना समाहरणालय के निलम्बित कोषागार सहायक गिरीश कुमार के दुमंजिला मकान भठियरपन आ आमदनी से बेसी के संपति राखे का आरोप में जब्त करे के कार्यवाही शुरू कर दिहल गइल बा.\nसिवान जिला के गोरियाकोठी इलाका में खुलास गाँव में एगो पुस्तकालय आ जागरुकता केन्द्र के उद्घाटन सांसद ओमप्रकाश यादव का हाथे भइल.\nकैमूर का मोहनिया में दू गो शिक्षक के बहाली रद्द कर दिहल गइल बा.


एंड्रयू साइमंड्स के मौत : साइमंड्स के मौत एगो कार दुर्घटना में हो गईल, मंकीगेट से लेके शराब के लत तक के बहुत विवाद में आईल रहल नाव - खबर भोजपुरी\nएंड्रयू साइमंड्स के मौत : साइमंड्स के मौत एगो कार दुर्घटना में हो गईल, मंकीगेट से लेके शराब के लत तक के बहुत विवाद में आईल रहल नाव\nएंड्रयू साइमंड्स के विवाद : ऑस्ट्रेलिया के पूर्व क्रिकेटर एंड्रयू साइमंड्स के एगो कार दुर्घटना में मौत हो गईल। अपना परफॉर्मेंस के संगे-संगे विवाद के चलते उ खबर में भी रहले।\nBy कुमार आशू\t On May 15, 2022 Last updated May 15, 2022\nआस्ट्रेलिया के क्रिकेट खिलाड़ी रहल एंड्रयू साइमंड्स के एगो कार दुर्घटना में मौत हो गइल. उ 46 साल के रहले। आईसीसी के वेबसाइट प प्रकाशित खबर के मुताबिक, साइमंड्स के अपना गृह राज्य क्वींसलैंड के टाउन्सविले के नजदीक एगो दुर्घटना भईल बा। पुलिस भी उनुका मौत के पुष्टि कईले बिया। विश्व क्रिकेट के सर्वश्रेष्ठ ऑल राउंडर रहल साइमंड्स के प्रदर्शन के साथे-साथे विवाद के चलते भी चर्चा भइल। उनुका अवुरी हरभजन सिंह के बीच के मंकगेट विवाद प बहुत चर्चा भईल। एकरा संगे-संगे साइमंड्स शराब के लत के चलते भी चर्चा में रहले।\nटीम इंडिया साल 2007-08 में ऑस्ट्रेलिया के दौरा पर गइल रहे। एह दौरा पर सिडनी में एगो टेस्ट मैच खेलल गइल. एह मैच के आखिरी दिने साइमंड्स आ हरभजन का बीच बहस भइल. साइमंड्स के आरोप बा कि भज्जी उनुका प नस्लवादी टिप्पणी कईले बाड़े। ओकरा के बानर कहल जाला। एकरा चलते एह विवाद के नाम बंदर गेट होखे लागल। इ मामला बहुत आगे बढ़ गईल। ऑस्ट्रेलिया के तब के कप्तान रिकी पोंटिंग एह मामिला के शिकायत अंपायर स्टीव बकनर आ मार्क बेन्सन से कइलन. इहे ना, इ मुद्दा सिडनी कोर्ट तक पहुंच गईल| ऑस्ट्रेलिया के तब के कप्तान रिकी पोंटिंग एह मामिला के शिकायत अंपायर स्टीव बकनर आ मार्क बेन्सन से कइलन. इहे ना, इ मुद्दा सिडनी कोर्ट तक पहुंच गईल| हालांकि ए विवाद प कवनो फैसला ना भईल, काहेंकी कवनो सबूत नईखे मिलल कि भज्जी कवनो टिप्पणी कईले बाड़े।\n2514210cookie-checkएंड्रयू साइमंड्स के मौत : साइमंड्स के मौत एगो कार दुर्घटना में हो गईल, मंकीगेट से लेके शराब के लत तक के बहुत विवाद में आईल रहल नावyes


टटका खबर, 14 मार्च 2017, मंगल – टटका खबर\nयूपी विधानसभा चुनाव का बाद नयका विधायकन के सूची राज्यपाल जी के दे दियाइल बा. मुख्य निर्वाचन पदाधिकारी टी वेंकटेश आजु मंगल के राज्यपाल से भेंट क के ई सूची सँउपलन. एकरा साथही राज्य में लागू आचार संहिता खतम हो गइल बा. भाजपा विधायक दल के नेता के चुनाव ला वैंकेया नायडू आ भुपेन्द्र यादव के पर्यवेक्षक बनावल गइल बा.\nकुकर्म के आरोपी यूपी के सपाई मंत्री गायत्री प्रजापति के लखनऊ से आ बिहार के एगो मंत्री रहल नेता के बेटी से कुकर्म करे वाला निखिल प्रियदर्शी के ऋषिकेश से गिरफ्लार क लीहल गइल बा. ई दूनू कई दिन से फरार रहले हँ. निखिल का साथे ओकर रिटायर्ड आईएएस बापो के गिरफ्तार क लीहल गइल बा. बाकि गायत्री प्रजापति के अबले बचावल आइल बाप के गिरफ्तार नइखे कइल गइल.\nसिवान नगर थाना के नवलपुर बह्मस्थान का नियरा से पुलिस तीन गो बदमाशन के हथियार समेत गिरफ्तार क लिहलसि. ई कवनो बड़हन घटना करे के योजना बनावल रहलें. तीनो अपराधी उचकागांव इलाका के बाशिन्दा हउवें.\nसोनभद्र के करमा इलाका में मिर्जापुर-राबर्ट्सगंज सड़क प केकराही गांव का नियरा एगो ट्रक से लागल धक्का का बाद मोटरसाइकिल से जात रमपथरा गांव के एगो आदमी का मौत हो गइल.\nगोरखपुर के खोराबार इलाका में बैंक में जमा करे जात एगो पेट्रोल पंप के कर्मचारियन से बसडीला गांव का लगे 98 लाख रूपिया लूट के जीप सवार बदमाश भाग परइले. साथे चलत सुरक्षा गार्ड के बन्दूक आ दू गो मोबाइल् फोनो छीन ले गइले.\nसोनभद्र के राबर्ट्सगंज कोतवाली इलाका में जमीन का झगड़ा में भइल मारपीट में चंदुली गाँव के एगो बूढ़िया आ ओकरा जवान पोता के मौत हो गइल.\nमिर्जापुर के विन्ध्याचल इलाका के अरंगीसरपत्ती गांव के दू गो भाईयन का बीच मड़ई में सामान राखे के ले के बतकही मारपीट में बदल गइल आ छोटका भाई बेहोश हो गइल. ओकरा के अस्पताल ले गइल लोग जहाँ ओकरा के मरल घोषित क दीहलें डाक्टर.\nमिर्जापुर जिला के मड़िहान इलाका के डगडगवा पुरवा गाँव के एगो मेहरारु अपना मरद से लड़ि के आग लगा लिहलसि. ओकरा के अस्पताल ले गइल लोग जहाँ खराब हाल देखत वाराणसी रेफर क दीहलें डाक्टर. जहाँ ओकर मौत हो गइल.\nबलिया के नगरा इलाका के खारी गाँव के एगा नवही के बिजली के करेंट लगला सें मौत हो गइल.\nबलिया के रेवती कस्बा के दी गो लइकन के मौत नदी में नहात घरी डूब गइला से हो गइल. ई लोग फगुआ खेल के रंग छोड़ावें घाघरा नदी में नहाए दतहा घाट आइल रहुवेय\nसोनभद्र जिला के चोपन इलाका के तेलगुडवा गांव के एगो आदमी के लाश ओकरा घर का लगहीं के गाछ प टंगाइल मिलल. रात गाँवे के एगो आदमी से ओकर झगड़ा भइल रहुवे.\nभोजपुर जिला के सिकरहट्टा इलाका के लवना गांव के एगो आदमी जमीन के झगड़ा में अपना मेहरारू आ जवान बेटा के गोली मार के खून क दिहलसि.\nTags: गायत्री प्रजापति, गोरखपुर, निखिल प्रियदर्शी, बलिया, भोजपुर, मिर्जापुर, सिवान, सोनभद्र


देशभक्ति के रंग से सराबोर ‘लिफाफा में अबीर’ – Anjoria\nदेशभक्ति के रंग से सराबोर ‘लिफाफा में अबीर’\nFeb 27, 2014 पवन सिंह, लिफाफा में अबीर\nपिछला दिने टी-सीरीज आपन भोजपुरी होली एलबम ‘लिफाफा में अबीर’ जारी कइलस. एह एलबम के मुख्य गायक सुपर स्टार पवन सिंह बाड़ें. साथही ममता रावत आ वर्षा तिवारी के मीठ आवाजो बा एह एलबम में. गीत विनय बिहारी के हवे आ संगीत से सजवले बाड़न धुन के गुनी मधुकर आनंद.\nएह एलबम के खासियत के बारे में पूछला प मधुकर आनंद कहलें – अश्लीलता से गँवे-गँवे नाता तूड़े के कोशिश के एगो छोटहन कड़ी ह ई एलबम. हमनी के चहले बानी जा कि भोजपुरी हर वर्ग के घर-घर में राज करो. काहे कि जब ले भोजपुरी के गीत-संगीत हर आंगन में ना बाजी, तबले भोजपुरी के बगिया गमकी ना. उमेद बा कि देशभक्ति के रंग से सराबोर ई एलबम सभका दिल प राज करी.\nराखी सावंत के भोजपुरिया धमाल


Amitabh Bachchan And Jaya Bachchan Interesting Facts Of Wedding In Bhojpuri | VEP News\nअइसने एगो प्रेम कथा सुग्गा आज सुनाई. सदी के महानायक अमिताभ बच्चन अउरी उनके धर्मपत्नी जया बच्चन के बीच जुड़ल प्रेम आ विवाह के सुंदर अउरी पवित्र बन्धन के. अमिताभ बच्चन के एतना सफल करियर रहल बा, अइसने जया बच्चन (पूर्व नाम जया भादुड़ी) के भी रहल बा. दुनो जाना शानदार फिल्मन के हिस्सा रहल बा लोग आ भारतीय फिल्म इतिहास के महत्वपूर्ण शख्सियत ह लोग. ई दुनु जाना के मेल मुलाकात अउरी बीच में पनपल प्यार के कहानी बहुत इंटरेस्टिंग बा.\nजया अमिताभ के देखते जियरा लुटा देहले रहली\nअमिताभ बच्चन अउरी जया बच्चन के पहिला भेंट फ़िल्म एवं टेलीविजन संस्थान पुणे में भइल रहे. एक बार अमिताभ आपन पहिला फ़िल्म ‘सात हिंदुस्तानी’ के निर्देशक ख्वाजा अहमद अब्बास के साथे उहाँ गइल रहलें. जया एहिजा से फ़िल्म अभिनय के पढ़ाई पढ़ली. प्रसिद्ध कलाकार असरानी उनके बैचमेट रहल बाड़ें. उहवें जवान और प्रशिक्षु जया भादुड़ी के नजर अमिताभ पर पड़ल जे उभरत फ़िल्म अभिनेता रहलें. जया अमिताभ के कद काठी अउरी व्यक्तित्व के देख के प्रभावित भइली. उनका अमिताभ बच्चन से इम्प्रेस होखे के कारण इहो रहे कि उ प्रसिद्ध कवि हरिवंशराय बच्चन के बेटा रहलें. बाकिर इहाँ कवनो बात आगे ना बढ़ल.\nमैगजीन में जया के फ़ोटो देख के अमिताभ के आँख में बन गइल दिल के इमोजी\nअमिताभ एह ताका ताकी में जया से कुछ खास प्रभावित ना भइल रहलें. बाकिर बाद में जया के फ़ोटोशूट के एगो फ़ोटो जब फ़िल्म मैगजीन में छपल, अमिताभ के नजर जब जया पर पड़ल त उ जया के ओर आकर्षित भइलें. जया उनके पारंपरिक अउरी आधुनिक दुनु सभ्यता के मेल बुझइली. इहवें से अमिताभ पर जया के जादू चलल.\nबाकिर दुनु जाना के भेंट भइल फ़िल्म ‘गुड्डी’ के सेट पर. एह में धर्मेंद्र मुख्य भूमिका में रहलें. ऋषिकेश मुखर्जी एकर फ़िल्म निर्देशक रहलें. एही फिल्म के साथे साथे आनंद के भी शूटिंग होत रहे. अमिताभ के ओह में बड़ रोल रहे. अमिताभ एह फ़िल्म में भी सहायक भूमिका में रहलें. बाकिर ऋषिकेश दा के आनंद में उनकर काम देख के लागल कि अमित में त बड़हन स्टार बने के गुण बा त उनके एह रोल से हटा दिहलें. बाकिर अशोक कुमार, राजेश खन्ना से ले के अमिताभ आ शत्रुघ्न सिन्हा जइसन कई गो कलाकार गुड्डी में अतिथि भूमिका में आइल लोग. इहवें अमिताभ अउरी जया के भेंट भइल, जया एह फ़िल्म में टाइटल रोल गुड्डी निभावत रहली.\nएकरा बाद फिल्म ‘बंसी बिरजू’ आ फेर ‘एक नजर’ के शूटिंग के बेरा से दुनु जाना में नजदीकी आवत गइल जवन धीरे धीरे सगरी फिल्मी दुनिया के लोग जान गइल. दुनु जाना के फेर बाद में कुछ फ़िल्म साथे भी आइल. उ साल रहे 1972 के जब अमिताभ के लगातार कई गो फिल्म फ्लॉप हो गइल. उनके फिल्म जंजीर में उनका साथे काम करे के कवनो हीरोइन तइयार ना होखे लोग. तब जया उनका साथे एह फ़िल्म में काम कइली. ई फिल्म सुपर डुपर हिट भइल आ अमिताभ के करियर स्थापित कर देहलस. फेर अमिताभ पीछे मुड़ के ना देखलें.\nजया के संगे छुट्टी मनावे के रहे त बाबूजी बियाह करा दिहलें\nफिल्म जंजीर के हिट होखे के पूरा चांस रहे एही से शूटिंग टीम के मुख्य लोग ई निर्णय कइलस कि जदि फिल्म हिट भइल त लंदन में छुट्टी मनावल जाई. अइसने भइल त सभे छुट्टी मनावे खातिर लन्दन के टिकट कटा लिहल. ई बात अमिताभ के बाबूजी के पता चलल. हरिवंश राय बच्चन पुछलें कि का जया भी तोहरा साथे जातारी? अमिताभ हामी भरलें. उ कहलें कि जदि जया के साथे जाए के बा त उनसे बियाह करके जा, अइसे उनका साथे नइखे जाए के. बाबूजी के शर्त त बड़ा फेर में डाले वाला रहे. बाकिर अमिताभ अउरी जया एक-दूसरा के जीवनसाथी शायद मने मने मानिए लेले रहे लोग. बस बाबूजी के शर्त मान लिहल लोग. जया के पिताजी के लगे उनके बेटी के हाथ मांगे गइलें आ अगिला दिने बारात लेके चल गइलें. जहिया अमिताभ के बियाह भइल ओही दिने ओह लोग के जाए के भी रहे.\nदिन में पांच आदमी के साथे अमिताभ बरात लेके गइलें. कुछ विशेष दोस्त ही उनके शादी में उपस्थित रहे लोग. शादी भइल, जया विदा भइली आ ओही रात के दुनु जाना लंदन के फ्लाइट पकड़ लिहल लोग छुट्टी मनावे खातिर. दुनु जाना के बियाह3जून 1973 के हो गइल.\nअमिताभ आ जया दुनु जाना के शादी कइला के बाद कई गो अन्य हीरो हीरोइन के साथे ऑनस्क्रीन जोड़ी बनल बाकिर ई लोग के रिश्ता ओसहीं मजबूत रहल. हालांकि 1981 में फिल्म सिलसिला के बेरा तनी भूचाल आइल रहे. काहें की ओकरा कुछ साल पहिले अमिताभ आ रेखा के जोड़ी बड़ा हिट भइल अउरी दुनु जाना के प्रेम प्रसंग के भी चर्चा उठल. बाकिर अमिताभ आपन बियाह के बचा लिहलें अउरी रेखा से कबो आमना सामना ना कइलें.\nई दुनु जाना से एगो बेटा अभिषेक बच्चन अउरी बेटी श्वेता बच्चन भइल लोग. बेटा अभिषेक भी प्रसिद्ध हीरोइन ऐश्वर्या राय बच्चन से बियाह कइलें अउरी दुनु जाना के एगो बेटी भी बिया. श्वेता से भी नात नतकुर भइल बाड़ें सन. दुनु जाना असहीं साथे बनल जुड़ल रहो लोग.\nTags: Amitabh bachchan, Bhojpuri News\nPrevइंडोनेशिया मास्टर्स : सिंधु दूसरे दौर में पहुंचीं; लक्ष्य ने दुनिया के 10वें नंबर के सुनेयामा को हराया\nNextAditya Roy Kapur Birthday Playlist:7most popular songs of the Aashiqui2actor


का हो रहल बा एह देश में ? – टटका खबर\nका हो रहल बा एह देश में ?\nजब रतन टाटा लेखा प्रतिष्ठित उद्योगपति राजनीति का दलदल में कूदे के तइयार हो जाव, जब ऊ ई छिपावे के कोशिश करे कि नीति में बदलाव से ओकरा कंपनी के फायदा मिलल. राज्यसभा सांसद राजीव चन्द्रशेखर अपना पर रतन टाटा के लगावल आरोप, कि चन्द्रशेखर कुछ राजनीतिक तत्वन का बहकावा में प्रधानमंत्री मनमोहन के फजीहत में डाले में लागल बाड़े, के जवाब देत कहले बाड़े कि पहिले रतन टाटा खुद बतावस कि उनका जवन स्पैक्ट्रम मिलल तवन कइसे मिलल. का ऊ नीति में बदलाव का चलते ना मिलल रहे ? राजीव चन्द्रशेखर अधिकारियन से कहले बाड़न कि अपना जाँच में घोटाला पर से नजर मत हटावसु.


बिहार दिवस का मौका पर भोजपुरी फिल्म महोत्सव – Anjoria\nबिहार दिवस पर बिहार सरकार के जनसंपर्क विभाग तीन दिन के भोजपुरी फिल्म महोत्सव मनावे जा रहल बा. २२ मार्च से २४ मार्च तक हो रहल एह महोत्सव खातिर मनोज तिवारी अभिनीत फिल्म “कब अईबू अँगनवा हमार” आ रिंकू घोष अभिनीत फिल्म “गठबन्धन प्यार के” आ “विदाई” के चयन हो चुकल बा. “गंगा मईया तोहे पियरी चढ़इबो” त देखावले जाई एह महोत्सव में. अउरियो फिल्मन के चयन हो रहल बा. एह मौका पर एह फिल्मन के पूरा टीम के नेवतल जाई आ मनोज तिवारी, रिंकू घोष, असलम शेख समेत कुछ लोग के सम्मानितो कइल जाई.\nई पहिला बेर होखी जब बिहार सरकार के मंत्री आ प्रशासनिक अधिकारी एक साथ बइठ के भोजपुरी सिनेमा देखीहें. एह बाति से पूरा भोजपुरी फिल्म जगत उत्साहित बा. सभका लागत बा कि अब संभव बा कि बिहार सरकार भोजपुरी फिल्मोद्योग के राज्य के क्षेत्रीय उद्योग के दर्जा देव आ निर्माता लोग के समस्या के कुछ हद तक समाधान करावे.


ई का हो रहल बा ? – Anjoria\nApr 4, 2011 व्यंग्य\nएक बेर एह सदी के महानायक अमिताभ बच्चन एगो फिल्म में गीत गवले रहले, ये क्या हो रहा है, भाई ये क्या हो रहा है? एकर जवाब मिलल रहे कि, कुछ नहीं…कुछ नहीं… बस प्यार हो रहा है. हम एह फिल्म के देखले नइखी बाकिर गीत के बोल से लागत बा कि प्रेमी-प्रेमिका के कुछ अइसन-वइसन करत पकड़ले पर उनका मुंह से निकलल होखी कि ई का हो रहल बा ? आजु हालत ई बा कि सुप्रीम कोर्ट पूरा देश से पूछत बिया कि ई का हो रहल बा आ एह बाति के जवाब देबे वाला केहू नइखे. इहे सवाल एक दिन सुबह-सबेरे हम उस्ताद गुनाहगार का घरे जाके पूछनी, त ऊ खीझिया गइलन. भउजाई से चाय पियावे के बात कहत कहले, “होखे के त बस खाली भ्रष्टाचार हो रहल बा, घपला हो रहल बा, घोटाला हो रहल बा, औरतन लड़िकियन का साथे बलात्कार हो रहल बा. एकरा अलावा त कुछ होखत नइखे. तू अउरी का सुनल चाहत बाड़ऽ ? सुबह-सबेरे राम नाम लिहला का बजाय हमरा मुंह से खराबे बात निकलवावत बाड़ऽ.”\nहम उस्ताद गुनाहगार के तनि अउर पिनकवनी, “रउरो अमिताभ बच्चन का तरह लोग से पूछीं, ई का हो रहल बा ?”\nगुनाहगार तनी मुलायम पड़लन. कहलन, ‘यार! केकरा-केकरा से पूछबऽ ? सुप्रीम कोर्ट पूछत त बिया ? बा केहु जवाब देबे वाला ? प्रधानमंत्री से पूछऽ, त ऊ अपना ईमानदारी के तगमा आ मजबूरी के रोना रोवे लगीहें. विपक्षी सिरिफ हाय-हाय कइल जानत बाड़े. उनुको मालूम बा कि देश में का हो रहल बा. कुछ ऊ कइले बाड़न, कुछ उनुकर भाई-बंधु करत बाड़न आ उनुका उमेद बा कि कुछ ऊ आगा चलि के करीहें. एही आस पर त उनकर सगरी हाय-हाय टिकल बा.”\nहम कहनी, “सरकार के कुछ मत कहीं. ऊ कइले त बिया. ए राजा के जेल भेज दिहलसि, सुरेश कलमाड़ी के किया-कराये पर पानी फेर दिहलसि. अब बेचारु सफाई देते फिरत बाड़न कि हम कुछ नइखीं कइले.”\nगुनाहगार फेरु खिझिया उठलन, “अरे, त करतन नू ! कुछ करहीं खातिर त जिम्मेदारी सउपल गइल रहे. जब कुछ ना कइलन त अतना बड़ घोटाला निकलल आ अगर कुछ खुदा ना खास्ता कइले रहतन त फेर पूरा देशे कंगाल हो जाईत. भगवान बचावे, अइसनका लोगन से. अगर अपना देश में दूइयो-चार गो अइसन करे वाला निकल जास त फेर देश के बंटाधारे बूझऽ.”\n“भाई साहब, अइसनका लोगन से हमनी के देश के धरती कबहियो खाली नइखे रहल. आजादी का बाद से ले के आजु तक एह घोटालाबाजन के नाम गिनाईं का ?”\n“रहे द यार…अपना देश के त भाग्य नियंते हो गइल बाड़न स घोटालेबाज. हमनी जन-गण-मन के अधिनायक त इहे हउवन स. एकनिये के जयगान गावत-गावत हमनी का एह दुनिया से विदा हो जाएब.” उस्ताद गुनाहगार अब कुछ भावुक आ भाग्यवादी जइसन हो चलल रहले. उनुका के अउरी परेशान कइला का बजाय घरे लवटि चलनी. चौराहा पर चहुँपनी त ओहिजा भीड़ लागल देख मामिला समुझे खातिर नियरा गइनी त पता चलल कि कुछ नवही एगो रिक्शा पर गोमती नगर से पालिटेक्निक कालेज आइल रहले सँ आ किराया का नाम पर पांच रुपये पकड़ा के चल दिहले. रिक्शावाला कुछ कहलसि त ओकरा के मार पीट के ओकरा लगे जवने कुछ रहे उहो लूट के भाग गइलें. लुटाइल-पिटाइल रिक्शावाला तमाशाई भीड़ से पूछत रहुवे, “भइया, ई का हो रहल बा ? एकदमे अंधेर मचल बा एह देश में.मेहनतो करवले आ जवन कुछ रहे उहो लूट खसोट के चल गइले.”\nहम गुनगुनात घरे लवटि अइनी, “ई का हो रहल बा भाई इ का हो रहल बा ?”\nनकली ट्रॉफी…अब रउरा एकर मजा किरकिरा मत करीं